text:
E tonngoode men 147, en ngardiino e daartol ngol haa ɗo Annabi Nuuhu yalti ɓe, fayi ladde, darii e dow tulde ɗo darinoo adan ɗoo, noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
E tonngoode men 147, en ngardiino e daartol ngol haa ɗo Annabi Nuuhu yalti ɓe, fayi ladde, darii e dow tulde ɗo darinoo adan ɗoo, noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
Ndeen Nuuhu (JKM) feekiima alaa ɗo daande makko heddi, tuggi fuɗnaange ha hirnaange hay sanamuuji gonnooɗi e dow joodorɗe njani e leydi, wonnooɓe e saraaji ngidaa, ko wayi no liggotonooɓe heen ɓee. Hono laamɗo Dirmisil kañum e hoore huli haa faɗɗorii heen. Ndeen o ummiima e faɗɗere, o naamndii o wiyi : onon kam on nanii ngo luukaango ? ɓe mbi’i : ngoo luukaango ko luukaango gorko gooto ina wiyee Nuuhu, oon noon ko o kaangaaɗo, a min njawi hakkille oo no feewi. O wiyi : ngaddanee kam mo. Hono hojom tawi reenooɓe laamɗo njahii to Nuuhu (JKM), ɓe nanngi mo, ɓe ndarni mo e yeeso laamɗo Dirmisil. Ndeen oon naamndii mo : holi aan ? O wiyi : ko Nuuhu mbiyetee-mi, nelaaɗo jom winndere, mi arii e mon mbele oɗon ngoongɗina Alla gooto, ngoppon sanamuuji ɗi ndewaton ɗii.
Laamɗo Dirmisil wiyi : so tawii ngondu-ɗaa ko e kaaɗi, min cafru maa, so tawii ko a baasɗo min ngalɗin maa, so tawii ko ɗum heewde ñamaale kadi, min njoɓan maa ñamaale maa.
Nuuhu (JKM) wiyi : miin, mi wonndaani e kaaɗi, mi wonndaani kadi e baasal, hay ñamaande wootere kadi mi rewaaka, ngon-mi ko mi nelaaɗo ummiiɗo e jom winndere.
Laatiima Nuuhu (JKM) ko nelaaɗo gadano e winndere ndee, ko o jom pellital, Alla neeli mo e ɓesngu khaabil caggal nde njokki rewde sanamuuji, feeñninde sirkuuji ngam renndinde Alla e geɗe goɗɗe. Nuuhu (JKM) noddi ɓe yo ɓe ndew Alla gooto, yo ɓe mbiyi : “deweteeɗo alaa so wonaa Alla”. Nuuhu ko nelaaɗo Alla. Ndeen laamɗo Dirmisil nanii ɗum tan, o tikki o wiyi : sinno wonaano hannde ko ñalngu welnere (fête) ma mi waratno ma bargol muusngol.
Ñalnde Nuuhu jaabii laamɗo Dirmisil ndee : “alaa goongɗinɗo Annabi Nuuhu ñalnde heen so wonaa debbo gooto ina wiyee Umrata ; o resi ɗum, o jibidini e mum ɓiɓɓe tato, worɓe ɓeen ngoni ɓeeɗoo arooɓe : Saama, Haama Yaafes. o jibidinii e oon debbo kadi ɓiɓɓe tato rewɓe ɓeen ngoni ɓeeɗo : Haswata, Saarata e Buhayrata. Caggal ɓeen ɗoon kadi debbo goɗɗo gongɗinii mo, ina wiyee Wal-aba, ɓiy Ajwiil. Oon debbo ɗimmo kadi ɓe ndañdii ɓiɓɓe ɗiɗo worɓe ɓeen ngoni arooɓe ɗoo ɓee : Baayluus e Kinaan, caggal nde ɓeen ɗoon ɓiɓɓe njibinaa, debbo oo ruttitiima e diina mum gadano.
Hol no foti yimɓe goongɗinɓe Nuuhu ? Capanɗe njeeɗiɗo neɗɗo rewɓe e worɓe ngoongɗinii mo, njahdii e makko ngam o wattindi ko yaltude nokku mo o wonnoo oo, o soorii gure leƴƴi maɓɓe omo wiya “eehey mon leñol am ndewee Alla ngoppon sanamuuji mon”. So koreeji ɗii nanii ɗum tan, ɓe njalta e galleeji maɓɓe ɓe ngona e werlaade kaaƴe e paɗe, haa o waɗta mogginaade, woni heen ɗaccata ko ha o leloo ngara ngona e bippude koyɗe makko.
Ɗeeɗo geɗe gaantorɗe fof ɗe o waɗetee, so o seertii heen o ƴettata ko ndiyam o sulmoo yeeso makko, o juula darɗe ɗiɗi, caggal ɗum o ñaagonoo ɓe moƴƴere. Ko feewti e maɓɓe, o heewi wiyde : ko yaa aan Alla, mbiɗo ñaagii nde njaafoto-ɗaa leñol am ngol, waɗi noon ko ɓe mbaɗata koo, ɓe nganndaa. So ɗum ɓennii, hono mo jam e kisam ngoni e mum oo, ina jokki waaju mum ko aldaa e nimsa, ko ina tolnoo e duuɓi teemedde tati.
Maayde laamɗo Dirmisil
Dirmisil maayi ko nde Annabi Nuuhu waajii ɓe duuɓi teemedde tati e nder hitaande wattindiinde ndee, ko heen o maayi. Caggal ɗuum, ɓiyiiko lomtii mo ina wiyee Tuubin, nde o lomtii baaba makko ndee, yimɓe ina ndañii jam ndekete ko kanko ɓuri baabiraɗo oo bewde e bonde golle.
Hol sifaa Annabi Nuuhu e nder laamu Tuubin ? Kanko Tuubin, no o wayi bewde e hulɓinaade nii fof, ellee ko ndeen Annabi Nuuhu (JKM) ngoni e mum oo ɓeydii suusde reedu e waawde waajaade, haɗaani noon, hay e nder laamu Tuubiin, kala nde ɓe nani Nuuhu (JKM) ina waajoo, birtiiɗo mo fof ƴettat peɗeeli mum sukka e noppi mum ngam hoto nande ko o haalata koo, hono no Alla siforii ɗum e Ɓuraana nih. Kaaƴe neni njoowaa tan e nder galleeji ngam haɓde e Nuuhu (MJK), ko noon ɓe ngoniri e makko haa yettii hitaande makko teemedde jeeɗaɓiire, laamɗo Tuubiin saŋkii lomtii ɗum caggal ko ɓiyum ina wiyee Ɗukurdus. Oon ne kañum ina moolonoo baaba mum Alla to bannge bewre e kaaɗi e bonde golle.
Kono tan Annabi Nuuhu (JKM), ina jokki waajuuji mum dartinaani, kañum ne ɓeydi semmbe mum e muñal mum nde tawnoo ko e Alla wonndi kono tan yimɓe ɓee nattaani werlaade mo kaaƴe e fiyde mo cabbi.
Hol ko haɗi Annabi Nuuhu gaañaade e ɗee piile ? Nuuhu ko gorko mo Alla hokki semmbe e dow worɓe, wonaa mo woni kala suusi yettaade mo, rewɓe e worɓe fof. Ko noon foti wonde, ngam neɗɗo so Alla hokkii ɗum wuurde duuɓi teemedde jeeɗiɗi haa ujunere, oon hay mo yiyaani ɗum ina anndi ko celluɗo. Hay aduna mo ngon-ɗen hannde oo, so neɗɗo dañii duuɓi teemedere ina anndaa sakkii ɗum ko cellal alaa ko haali jom duuɓi teemedde joy haa ujunere.
Mette Nuuhu feewde leñol mum
Denndaangal duuɓi ɗi Annabi Nuuhu dañi ɗii, tuggi nde jibinaa haa o nelaa, ɓernde makko meeɗi muusde seeɗa ko e nder laamu Tuubiin nguu. Ko ndeen woni Alla wahiyii mo, walla mbiyen lonngini mo, wiyi mo : haŋkadi yontii mbiɗo anndi semmbe maa e dow worɓe e rewɓe, dow ɗumɗoon, alaa keddiiɗo e dow leydi walla gonɗo e nder reedu yumma mum mo ina nana ko noddataa koo. Ko ndeen o wiyi e no Alla wiyiri e Ɓuraana mum tedduɗo oo : “joom am hoto keddu-ɗaa e dow leydi e ubbooɓe dewe Alla ɗee, (ubbooɓe dewe Alla woni heefereeɓe) waɗi noon ko so tawii a woppii ɓe, alaa ko ɓeydatoo e maɓɓe so wonaa majjinde jiyaaɓe maa, ɓe njibinantaa hay huunde so ooñiiɓe ubbooɓe”. simoore Nuuhu, kaawise : 26—27
Caggal ngooɗoo eewnaango rewrude e kaawisaaji Alla gadiiɗi jangteede ɗii, Alla toowɗo oo udditi damuɗe asamanuuji ɗii ngam hormaade noddaandu makko e oon saanga Alla yeynanii Malekaaji. Ko dow ɗuum Alla lonngini mo yo o feewnu laana, kaawise, Nuuhu (JKM), wiyi : hol ko woni laana ? Alla wiyi : ko ɗum suudu leɗɗe tawa noon dogata ko e dow ndiyam. Alla yamiri mo yo o lor leɗɗe e dow leydi tawa ko lekki ki ɓoli firti ko lekki ki alaa giye, nde o wiyaa yo o lor lekki kii tawa ina haɗaa yaltinde hay waadere, leydi kañum ne ko noon, ngam kañum ne yamiraama hay huunde hoto fuɗ e dow mum e oon saanga, kadi hay rewɓe njibintaa, muumunteewon e kulle ladde fof ina kaɗaa ndeen jibinde, ndiwri e gertooɗe kala ko noon.
Wiy ɓe ko leeɓte njippinanoo e yimɓe e oon yonta ngam heewde ɗum en bakkatuuji fawaade heen kadi nde tawnoo yimɓe balɗe mum en ina njuutatnoo ko tagi jibingol wonaa no wayi jooni nih. Ɓiɗɗo debbo jibinirde duuɓi sappo e goo walla duuɓi sappo e ɗiɗi, ko ɗum tagi nelaaɗo Alla mo jam e kisal ngoni e mum oo wiyi : nguurndam yimɓe leñol mum ko hakkunde capanɗe jeegom haa capanɗe jeeɗiɗi hitaande, so ɓurii ɗoon yo joom mum anndu juutnanaama. Ngam so wayaani noon winndere yaawat ɓittude.
Hol ko addani Annabi Nuuhu yaltude oon nokku ?
Caggal ko jangtaa ɗoo ko ɓenni koo, nde waɗi Annabi Nuuhu yamiraa yo yaltu oon nokku tiindoo to leydi Kuufa, o eggina toon lekki kii no yamiraa yo o lor ki, ɗum waɗani mo caɗeele sanne hol no o addirta kiiɗoo lekki mawki ki alaa giye. E nder oon ɗoon nguumu ngaama, haa Alla lonngini mo gorko gooto ina wiyee Aawaja ɓiy Unuku ina addana mo lekki kii, ko ɗoon o fuɗɗii fof.
Naniraama ganndo gooto ina wiyee Kisaayi o wiyi : hono Unuku ɓiy Aawaja laatiima ko o gooto e ɓiɓɓe Aadama ko jom gite luuru laara, ko o neɗɗo bonɗo ŋari sanne so ɗum ɓennii hono Saharata ko debbo ƴoƴɗo ceeɓɗo no feewi ko kanko jibini Aawaja caggal nde bo jibini ɗum ndee, ko ina tolnoo e duuɓi teemedere o saŋkii. Nde Aawaja ɓiyiiko yahi haa mawni, woni neɗɗal timmungal, timmuɗo tagoore no feewi. Ngam hawraama aduna oo fof, ko kanko ɓuri heewde doole ngam wiyaama njuuteendi makko darnde ko teemedde jeegom diraa e diraaji ndeen, jooni ɗum hawrata ko diraa e feccere neɗɗo ɓurɗo timmude e men hannde.
Njaajeendi makko kadi foti ko no njuuteendi makko ndii nii, ngam wiyaama nde ɗuufaan ari ndee, roŋkii ɓennude daande makko, firti ko waawaani moɗde darnde, saka o yooloo. Caggal ɗumɗoon kadi, won wiyɓe omo waawi jooɗaade dow haayre o foocca juŋngo makko nder maayo, o nannga toon liingu mawngu, kadi so omo yiɗi juɗde liingu nguu, o fooccat juŋngo ngoo dow e yitere naange haa ngu ɓennda, o ñaama ngu. Wiyaama kadi so tawii o sekanii yimɓe wuro, o fiyandirtaa e mum en, o ummoto tan o soofa e wuro ngoo, kamɓe fof ɓe njoolo.
Wutte Aawaja
Aawaja meeɗii finde subaka, o noddi yimɓe wuro maɓɓe o wiyi ɗum en mbiɗo yiɗi kettanon mi wutte bagi bukki (coton ). Yimɓe wuro ngoo njooɗii, njeewtidi no wutte oo feewnirtee, haa ɓe nanondiri eɓe mbaawi hettande mo wutte, kono kettugol ngol mudda mum ko hitaande timmunde nde fuɗɗoo gasde, kanko ne o wiyi : njoɓdi wutte oo hitaande ndee o yoɓa. Wutte hettaama, o ɓoornaama wutte oo, caggal ɓoornungal ngal o yalti wuro ngoo ngam yiiloyaade ko o yoɓiri coggu wutte oo, woni toon ko juuti o dañataa ko o yoɓiri, o artata ngam o suusaa ñamaande etee yimɓe ɓe njiɗii heɓde jawdi mum en, kono cuusaa abbaade mo.
Kono Annabi Nuuhu ina yaakorii ko kanko tan waawi addande ɗum lekki ki anniyii waɗirde laana ka yamiraa yo feewnu kaa.
En ndartinii ɗoo daartol ngol haa ñalnde woɗnde, njokkiten no lekki kii addiraa e no laana kaa feewniraa.
Jibriil Muusaa Joop


c: text/html

text:
Teemedere !
Fooyre Ɓamtaare tonngoode teemedere ! Alla yettaama en mbaawii feeñninde ndeeɗoo tonngoode, e nduu lewru sulyee 2012, duuɓi capanɗe tati caggal ko jaaynde ndee sosaa, kono caggal duuɓi 15 nguurndam.
Fooyre sosaa, yaltini tonngoode mum adannde, ko e lewru noowammbar 1980. Oon sahaa, yaltinde ɗerewol binndangol wonaano huunde newiinde. E oon sahaa jaayɗe keeriiɗe ngoodaani e leydi hee, ko jaaynde laamu tan woodnoo. Fedde Ɓamtaare ina joginoo masiŋaaji tappirɗi. Caggal nde binndanɗe keɓaa, ɗe tappee e ɗereeji biyeteeɗi « stencils ». Ko ɗiin pawetee e masiŋ biyeteeɗo roneyoo, hebbitinee.
Teemedere !
Fooyre Ɓamtaare tonngoode teemedere ! Alla yettaama en mbaawii feeñninde ndeeɗoo tonngoode, e nduu lewru sulyee 2012, duuɓi capanɗe tati caggal ko jaaynde ndee sosaa, kono caggal duuɓi 15 nguurndam.
Fooyre sosaa, yaltini tonngoode mum adannde, ko e lewru noowammbar 1980. Oon sahaa, yaltinde ɗerewol binndangol wonaano huunde newiinde. E oon sahaa jaayɗe keeriiɗe ngoodaani e leydi hee, ko jaaynde laamu tan woodnoo. Fedde Ɓamtaare ina joginoo masiŋaaji tappirɗi. Caggal nde binndanɗe keɓaa, ɗe tappee e ɗereeji biyeteeɗi « stencils ». Ko ɗiin pawetee e masiŋ biyeteeɗo roneyoo, hebbitinee.
… Cukaagu Fooyre : 1980-1989
E oon sahaa, tuggi 1980 haa e lewru feebariyee 1989 (tonngoode 30), yaltinde ɗereeji sappo keppondiraaɗi, hay gooto anndaa ɗo tampere mum tolnii. Ɗo adan ɗoo, caggal nde stensilaaji ɗii ngasi tappeede, ko raamuuji kaayitaaji coodetee, naaten e birooji eɗen njiyloo ɗo kebbitin-ɗen. Eɗen ciftora ñalaaɗe men e Fooyre e Ardorde limooje (Direction des statistiques), ɗo keewno-ɗen yamireede hebbitinde jaaynde ndee, e ballal suka gooto ina yettee Soh, ina jeyaa to Bahbahɓe Looti. So en ngayniino hebbitinde, kaayitaaji ɗii mbaɗee e keesuuji, nawee e galleeji (hade Fedde ndee dañde joɗnde) walla joɗnde Fedde too (tuggi 1984), ɗo Mediina R ɗoo, ɗi ndenndinee, waɗee tumbitte, tumbitte, saree e nder cate Fedde ndee. Hay keppugol ngol ko caɗeele wonno, sibu, oon sahaa, hay dañde keppirgal moƴƴal weeɓaano. Waɗii tonngooɗe keewɗe kebbitinaaɗe to Duɗal Ɗemɗe Ngenndiije, gila ina woni ɗo Asammbele woni hannde ɗoo, haa nde heɓtoyi e nokku mum ganndaaɗo oo. Abuu Tuumi Bah e Umar Mboyna Bah (Yurmeende Alla won e makko) e woɗɓe gollotonooɓe e nokku hee, ina keewnoo jeyeede e wallitooɓe hebbitinde Fooyre ɗoon e Duɗal Ɗemɗe Ngenndiije. Waɗii goɗɗe kebbitinaa to ISERI, tawi musiɗɗo e ballal musiɗɗo men Aamadu Sammba Soh… Ko noon wooraa, haa nde tuubaako gooto, biyeteeɗo Filip Marsesin, janngintunooɗo e Duɗal Jaaɓi haaɗtirde Nuwaasoot, rokki Fedde ndee kaalis (200 000 UM!!!) ko soodiri masiŋ kebbitinoowo. Ko ndeen woni nde Fooyre fuɗɗii heɓde hoore mum, caɗeele ustii to oon bannge, hay so tawii eɗe keddii to bannge tappugol e keblugol nate ekn… To oon bannge ne, huutortenoo e oon sahaa ko “stensilaaji elektoronik”, ɗi keewno-ɗen “juɗoyde” to Duɗal ɗemɗe Ngenndiije, sibu ko kam tan joginoo oon masiŋ.
Tuggi 1980 haa 1983 ko musiɗɗo Aamadu Malal Gey joginoo karallaagal ngal, hade men heɓtude ɗum e hitaande 1984. Tammbinoo golle ɗee ko Goomu jeeyngal, ngu Maamuudu Haaruuna Joop e Kajjata Maalik Jallo e Aamadu Sammba Soh ndeggondiri e gardagol mum hakkunde 1980 e 1989. Ko nguun goomu kadi toppitinoo cargol e njeeygu jaaynde ndee. Jaaynde ndee, e oon sahaa, yaltirtunoo ko lebbi tati fof laawol gootol. Nii woni, e ngalɗoo daawal, 30 tonngoode mbaawi yaltineede. Ɗum firti tan, ko heewaani ko jaaynde sowni, woni nde waasi feeñde nde nde fotnoo feeñde ndee. Tonngoode 31 fotnoo yaltude ko e mee 1989, hawri e ewenmaaji, fuɗɗoode dumunna sunu e caɗeele teeŋtuɗe wonande leñol ngol. Fedde Ɓamtaare Pulaar e Muritani, sabu hakilantaagal ardorde mum, dañi ƴoƴre sakkude feere no wuurdi e no hisniri ngalu mum e dumunna mo gooto fof woƴtanoo hoore mum… Kono ɗuum ko haala ngoɗka, ka heƴaani ɗoo hannde. Ɗuum nii haɗaani Fedde ndee jokkude yeewtere mum to rajo Muritani, yeewtere uddaande e maayirɗe lewru suwee 1990. Yeewtere wattiniinde mbaɗno-ɗen ndeen, yowitinoo ko e martaba kippu fuku bal Kamaruun, e gardagol Rosee Milaa, keɓnoo e Kawgel Fuku Winndere juɓɓinanoongel to Itaali, tuggi 8 suwee haa 8 sulyee 1990. E ngalɗoo daawal Fedde ndee dañii hooreeɓe ɗiɗo, Mammadu Siley Bah e Umar Idriisa Saawo. Ɓurnoo duumaade e nguuɗoo goomu njoginoongu Fooyre Ɓamtaare ko Aamadu Malal Gey e Kajjata Maalik Jallo, e Maamuudu Haaruuna Joop, e Aamadu Sammba Soh, e Bookara Aamadu …
Cagataagal Fooyre : 2005 faayde hannde
Caggal batu Mooɓondiral jooɗinoongu e 2003, goomu kumpital kesu sosaa. Ina jeyanoo e tuugnorgal nguun goomu, toɓɓe ɗiɗi haa tati, maantinɗe : heɓtude yeewtere rajo, e wuurtinde Fooyre Ɓamtaare e sosde lowre internet. Kono, e oon sahaa, fof ko ko uddunoo, sabu laamu lofnoongu golle Fedde ndee, haɗti jaltugol Fooyre, uddi yeewtere men to Rajo Muritani, ko kam wonnoo ɗoo. Kono, ɗuum haɗaani en enndude. Nguun laamu nde follaa e ut 2005, henndu wellitaare fuɗɗii wuttude, woodi dame puɗɗii udditaade, ko e ɗeen corki-ɗen. Ñalnde 9/11/2005, Goomu kumpital yettinii Yiilirde Fedde ndee yiɗde mum ƴettitde Fooyre. kono heɗɗaawo ina woodnoo to bannge sariya, sibu baylugol sariyaaji jowitiiɗi e jaayɗe. Fooyre joginoo tan ko “dépôt légal” heɓanoo e hitaande 1980, ndaa ɗuum nattii waawde yaltinde jaaynde.
Ɗaɓɓaande winndaa, joɗɗinaa ko kalifu geɗe nder leydi ñalnde 20/04/06, jokkondire mbaɗaa, kono huunde ndee tehi no feewi. E ballal e gootal e jaale Fedde ndee, hono Asmiyyu Sih, gonnooɗo e oon sahaa Koroowo Dowla (Contrôleur d’Etat) podana-ɗen yamiroore, kono nde leeliri en. Nii woni pellit-ɗen yaltinde tonngoode 31 Fooyre Ɓamtaare. Binndanɗe keblaa. Ɗum hawri ko e sankaare Yero Dooro Jallo ñalnde 5/03/06, mbaɗdu-ɗen heen tonngoode heeriinde (kelle nay hakkundeeje, jaarooje Yero). Nde tawnoo eɗen mari karallaagal kesal peewnugol jaayɗe e oon sahaa, keblu-ɗen fof haa timmi, heddii, hol to njogor-ɗen hebbitinde ? En mbaawaa yahde Muulirde Ngenndi, sibu en ngalaa yamiroore, kono ɗuum haɗaani en ƴeewndaande. No Alla waɗata, laakta-ɗen muulirde wootere (Imprimerie Destour) ina woni ɗo BMD ɗoo, njah-ɗen toon, kaaldu-ɗen e maɓɓe. Subaka law, ñalnde 5/5/2006, nawan-ɗen ɓe « kalkuuji » (kaayitaaji jaynotooɗi, kolɓooji ɗo jaayɗe ɗee muuletee hade mum en naweede muulirde ngam hebbitineede) jaaynde ndee, ɓe ndokki en aadi hedde waktu nayaɓo kikiiɗe. Ɗoon waktu oo tawi en, ɓe totti en 1 000 tumbitere ɗe njoɓno-ɗen coodgu mum. Ko ndeen ɗoon tonngoode 31 saraa e ñalɗi mawningol hitaande 30ɓiire Fedde ndee (3 e 4 suwee 2006). Ko toon kadi kebbitin-ɗen tonngoode 32 yaajninoonde e ciimtol ñalɗi mawingol hitaande 30ɓiire FƁPM e ñalɗi 3 e 4 suwee 2006. So mi hulaani mi wiya ko ndeen tonngoode ɓuri tonngooɗe Fooyre fof ŋarɗude. No Alla waɗata, e ballal teeŋtungal musiɗɗo Asmiyyu Sih, keɓ-ɗen yamiroore e mudda (lebbi tati) ñalnde 14 suwee 2006, tuugiinde e sariya 023/91 mo 25/07/1991, jowitiiɗo e jaayɗe binndaaɗe, mo Maawiyya yaltinnoo e sahaa nde « henndu demokaraasi » fuɗɗii wuttude ndee. Ko ndeen yamiroore njoɗɗin-ɗen to muulirde ngenndi ngam hebbitinde tonngoode 33 (sulyee 2006). Ndeen ɗoon yamiroore e mudda noon gasi ko ñalnde 18/10/2006, kono, no Alla waɗata kadi, keɓ-ɗen yamiroore hesere, tuugiinde e sariya keso (Kuulal 11 sariya sariya 017/2006 mo 12/07/2006 jowitiingal e wellitaare jaayɗe, sariya dogoowo haa e ñalngu hannde nguu).
Gila ndeen, haa e ñalawma hannde oo, lewru kala Fooyre Ɓamtaare ina yalta, so wonaa e noowammbar e desammbar 2010, tawi eɗen keblantonoo ɗanngal caggal leydi, ɗanngal kaaytungal kisa. E saawiyee 2008, HAPA waɗii nde e jaayɗe kaanduɗe e ballal laamu, sabu mayre huuɓnude sarɗiiji ɗii kala.
Yantude e ɗuum, Fooyre Ɓamtaare ina jogii lowre internet, (pulaar.org) fuɗɗiinde golle gila feebariyee 2008. Ɗuum ne kadi jeyanoo ko e toɓɓanɗe Goomu kumpital. Denndaangal binndanɗe mayre ɗum noon ina njollee e internet. A nde jogii kadi ñiiɓirɗe renndo (konte facebook, konte twitter), addanoore nde jokkondirde e fulɓe heewɓe e nder winndere ndee…
Nguurndam Fooyre Ɓamtaare
E nder leydi ndii, Fooyre Ɓamtaare woni jaaynde wootere, wajjere yaltoore e ɗemngal ngenndiwal ngal wonaa Arab. Wuurnude jaaynde e sato wayngo nii weeɓaani, haa teeŋti noon so tawii fotnooɓe wallitde ɓee, mballitaani. Tuggi ko Fooyre Ɓamtaare ƴettiti golle faade hannde, alaa geɗal ngal juɓɓule laamu leydi ndii ngittani ɗum. Denndaangal jaayɗe, hay ɗe nganndu-ɗaa peeñataa, ko jamirooje tan njogii, sarwisaaji keewɗi ina ndokka ɗum e adonmaaji, FƁ alaa meeɗɗo rokkude ɗum ɗuum, so wonaa kalifu kumpital e dow wagginoore (2008), walla Rajo Muritani e gardagol wul Kaabeer, maa Kominotee Urben « CUN » e gardagol Ahmed wul Hamsa. Ko wonaa ɗuum, a nde waɗdi e Mattel piɓondiral rawane e hikka kasdi feccere hello (300 000 UM rawane e 500 000 UM hikka).
Kono wuurni Fooyre Ɓamtaare, gaa gaa Goomu Kumpital ɗe keewaani no feewi e ooɗoo sahaa, ko won ɗeen cate Fedde ndee potɗe yetteede : Catal Arafaat (Nuwaasoot), Catal Nuwaadibu, Catal Kayhayɗi, Catal Likseyba Gorgol [En ɓennataa ɗoo en innaani, njettani, Hammadi Sukki Mbooc e Sammba Gata Bah : mawɓe ɓe tampataa, ɓe coftal mum en ɓurtii ngal sagataaɓe] , yantude e terɗe teelɗuɗe. En mbaawaa deƴƴude inɗe ɗiɗi hay so tawii ko terɗe Fedde ndee : Mammadu Bookara Lih hade mum fekteede Nuwaadibu e Ifraa Al Hajji Boli hade mum rafeede. Yo Alla addu cellal. Ko noon kadi njettirten jagge ɗiɗi tiiɗniiɗe e Fedde ndee e Fooyre Ɓamtaare, heen gooto en kaalii innde mum e cili keewɗi, goɗɗo oo ko doktoor Sal Usmaan, karallo rafiiji hakkille, mo nganndu-ɗaa, ina ƴetta e kala tonngoode yaltunde fotde tumbitte 20 haa 30, nelda ɗum Fuuta, ngam wallitde mumtugol humambinnaagu e ƴellitde pinal yimɓe wuro mum. So jagge e jannguɓe men fof mbaɗno no o waɗata nii, tawatnoo hannde ko Fooyre Ɓamtaare ina yalta yontere kala.
Caɗeele e kappanɗe
So en njettaaki ɗoon ne, ɗuum ina jeyaa e yiɗde men. Kono, caɗeele tati teeŋtuɗe ina ndooki en : Ŋakkeende ngalu, ŋakkeende karalleeɓe, e gollotooɓe woni juuɗe (gila e winndooɓe haa e sarooɓe ekn).
Ngalu : Njeeygu Fooyre Ɓamtaare, waawaa huuɓnude soklaaji keblugol e muulngo mayre e kasdi internet lowre mayre. Kono, nde tawnoo e ɗum ɗaɓɓi golle duumiiɗe, jokkondirɗe, dewondirɗe, haannoo tawa toppitiiɓe ɗum ɓee, ko ɗuum tan woni golle mum en. Ɗuum noon ɗaɓɓi ko ngalu ngu famɗaani. Ɗum jiidaa e kaɓirɗe jahdooje heen, sibu, gila ɓamtu-ɗen golle e hitaande 2006, ko kaɓirɗe keeriiɗe kuutorto-ɗen, ko e lewru feebariyee ɓennundu nduu tan, Fooyre Ɓamtaare soodani hoore mum ordinateer caggal nde heɓi huunde e kasdi Mattel…
Haralleeɓe : Peewnugol jaaynde ina ɗaɓɓi hannde margol karallaagal kesal, gila e kuutoragol ordinateeruuji haa e topirɗe (logiciels) karalleeje peewnugol jaayɗe e gollorɗe nate e wideyooji. Ko noon kadi lowre internet ndee ɗaɓɓiri heɓaare duumiinde e margol karallaagal ceeɓngal. Alaa e sago ndañen no keblir-ɗen hay so yimɓe ɗiɗo maa tato ko faati e ɗuum, sibu ko gooto jogii ɗee geɗe kala e ooɗoo sahaa, tee, njahaten enen fof ko e haajaande Alla. Ɗumɗoo ko huunde woƴnde, fotnde ñawndeede…
Juuɗe : Eɗen ŋakkiraa juuɗe, en kaalii ɗum e toɓɓere dow ndee, kono eɗen ŋakkiraa hay winndooɓe. Hoosnooɓe e binndol Pulaar, ɓurnooɓe softande golle ɗee, ina kalji e golle goɗɗe, teeŋtuɗe kam enne.
Duwaawu men hannde ko dañde ko dañde no ñawndir-ɗen ɗee caɗeele. Maa wonii ngalu, maa wonii sukaaɓe softuɓe heɓɓittooɓe, maa wonii geɗe ɗiɗi kala. Yo Alla rokku en waɗde tonngoode 10 000 Fooyre Ɓamtaare, ɗemngal ngal ina yahri yeeso! Aamiin
Kɗl : Bookara Aamadu Bah

robotstxt: allowed

filter: keep


text:
Ko ina wona duuɓi ko Muhammed wul Abdel Asiis ardii Muritani, yimɓe heewɓe ina ngoytoo bonannde jawdi hulɓiniinde. Go’o, heewɓe ceeraani e haalde e aybinde laamu nguu, ina mbiya ɗum honii jawdi leydi ndii, alaa ko woppi. Ɓe mbiy-maa seede majjum, ko kala ko ina doga to bannge faggudu e leydi hee, innde hooreejo leydi oo ina sowtee heen.
Ɗiɗi, heewɓe ina kawri wonde peeje hooreejo leydi oo sakkitta ɗee ko peeje ɗe moƴƴaani, peeje booynirɗe jawdi.
Ɓe limta heen gure cosaaɗe e ladde tuulaa heelaa, mahngo kanndaa keso donkaaɗo yo gas… Ɓe mbiya kadi “hay ko laamu makko gollata heen koo, heewaani feewde, ko no boni gollortee”, yeru, e wiyde heewɓe, mahngo gudroŋaaji peewniteeɗi hitaande kala… Tuggi 2008, nde o ari e laamu, faade hannde, ko ina tolnoo 2006 miliyaar ugiyya depisaama, tawi ɓarakke mum alaa fof ɗo peeñi e nguurndam leydi ndii, wonaa to jaŋde e safaara, wonaa mahngo leydi ndii, wonaa to moƴƴitgol nguurndam yimɓe ɓee, sibu yimɓe fof ina nganndi wonde baasal ɓeydii ko yaajde e huuɓtodinde.
To bannge porlugol jawdi ndenndaandi, e hitaande yawtunde ndee, yiilatnooɓe nokkuuji kaalis keewɗi nanngaama, sabu mum en tuumeede forlude kaalis. Ko goonga ɗuum na waɗatnoo ndeen, kono yimɓe mum keewraano no jooni nii, hay kaalis gujjetenooɗo oo ina woɗɗi ko wiyetee dirninaama e ɗiiɗoo duuɓi koo : ndeen ko capanɗe miliyoŋaaji so heewii, jooni wujjirtee ko miliyaaruuji. Tee, hay konu daɗaani e ceb-ceb baɗeteeɗo e kaalis njoɓɗeele koninkooɓe. Heewɓe noon ina mbiya “jaggetee tan ko famarɓe doole, kono dusooɓe ngalu leydi ɓee, ko dow ngoni, hay gooto joopotaako ɗum en”.
Hol ko iirti haala kaa jooni ?
Iirti haala ko haala cosgol Diiso Sukaaɓe Toownde (Haut Conseil de la Jeunesse) e njoɓɗeele joomum en eɓɓanaa. Won wiyɓe gila e jooni, hay innde ndee ko fuunti, sibu ɓe potnoo wiyde tan « Diiso Sukaaɓe UPR ».
Ko ñalnde alkamiisa 16 abriil 2015 laamu nguu fotnoo yuurnitaade sariya juɓɓinoowo ngoon diiso toowngo kono batu hilifaaɓe dirtinii ɗum haa yeeso. Wonaa njuɓɓudi ndii e hoore mum addi haala, addi haala ko njoɓɗeele maɓɓe. Ina winndaa e eɓɓaande sariya cosɗo Diiso sukaaɓe ngoo : « hooreejo Diiso sukaaɓe toowngo tolnondiri ko e kalifu, kamɓe poti ndaamordi. Terɗe 13 yiilirde keddiiɗe ɗee tolnondiri, poti ndaamordi ko e halfinaaɓe golle wonduɓe e hooreejo hilifaaɓe ». Kalifu noon ina heɓa fotde 1 600 000 UM. Kalfinaaɗo golle ina heɓa 1 050 000 UM. Kaalis potɗo nii ina tottee yimɓe ɓe ngalanaa leydi hay nafoore wootere, so wonaa wurde e warñeende gollotooɓe.
Hannde, won ɓe kulaani wiyde « ko bonatnoo, bonii, leydi ndii reftotaako » sabu ngardiigu neɗɗo gooto « mo alaa kattanɗe ardaade, mo nuunɗaani ». Ɓe ndokka yeruuji garooji ɗii :
Ɓolgol pelle faggudu : Ko ardii fof, ko ɓeydagol kubbal biyeteengal TVA, ngal yimɓe fof njoɓata rewrude e faktiiraaji telefoŋ walla nternet walla Mauritel, Oon TVA ɓeydiima tawi alaa fof hujja. “Tee ɗum ko laamu ina wujja ɓesngu mum.” Yeru goɗɗo, ko coodgu petroŋ yanii ko ina addana coodgu mum ustaade ko famɗi fof 100 mb e liiteer kala. Kono laamu ina jokki wujjude miskineeɓe, sibu coodgu petroŋ ina battina e denndaangal geɗe kuutortooɗe. Tee oo kaalis fof alaa ko nafti hay dara ɓesngu nguu.
Gollotooɓe SNIM ngeddiino golle lebbi ɗiɗi haa njahdi e naange, hooreejo leydi oo ina ɗuurnii ɓe. Waɗi en wiyde hooreejo leydi, ko kanko yamirta kala ko ina dilla e leydi hee, gardiiɗo SNIM oo e hilifaaɓe ɓee fof, alaa feere cuusi umminde o yamiraani. Ko maa o arti njillu makko to fuɗnaange leydi too, o yuɓɓini yeewtere jaaynde, o wiyi wonde « ko gollotooɓe ɓee e ɓesnguuji mum njogori tinde gerew oo » : haala pirtoowa wonde ɗum wonaa haaju makko, ko kamɓe njogori maayde heege. Ndaa noon, SNIM woni gollorgal leydi ndii ɓurngal mawnude, sibu, gaa gaa laamu, ko kanngal ɓuri fof heewde gollotooɓe, angal gollina hedde 6000 neɗɗo, kanngal difii ko ɓuri heewde e bidsee laamu, hokkata leydi ndii ko ɓuri heewde e weccudi… Ndaa kadi, nde weli ndee, sibu e duuɓi ɓennuɗi fof njaru njamndi e kiri e kaŋŋe ina toownoo no feewi, kono battinaani e nguurndam liggotooɓe ɓee walla e ƴellitaare leydi ndii. Oon sahaa laamu nguu ittii e kaalis SNIM capanɗe miliyaar ugiyya booynii ɗum e geɗe ɗe ngalaa ngartam (yeru ñamlude ɗum kaaldaaɗo ina yoɓraa boowal kanndaa ɓooyɗo oo, fotde miliyaaruuji 15, walla ƴettude ko foti noon ina sooda diwooje…). Ɗum noon ko gollotooɓe ɓee ɗaɓɓi yo ɓeydane njoɓdi koo, ko fotde mum en, tee ko ɓe nanondirnooɓe ɗum e sosiyatee oo gila 3 mee 2014, njoɓɗeele maɓɓe ina ɓeydee tuggi 1 oktoobar 2014, SNIM (walla mbiyen tan laamu) jamfii ɓe. Ɓe ɗaɓɓi kaaldigal, SNIM salii haa yoori, ɓe pelliti waɗde geroo. Peeje fof laamu nguu waɗii ngam bonnude geroo oo ronki : gila e njeenaaje, haa e ceerndugol to bannge leƴƴi walla politik, ɓe ndonki. Ko maa hooreejo leydi oo huccani njillu mum toon, nde rewri e sehil mum gardiiɗo meeri Suwoyraat ngam dañdude e gollotooɓe maslahaa ina ɓamta tawa hay gooto fawetaake kuugal, aɓe njoɓee labbi maɓɓe ɗiɗi geroo ɗii, kaaldigal ɓamtee. Hooreejo leydi oo wiyi maa waɗtan ɓe heen lewru woɗndu tawa itti ko e poos mum. Hol to o dañi oon kaalis ? Hade 2008, ko o soldaat tan o wonnoo. Ko o ardii leydi ndii, njoɓdi makko ina wiyee ko hedde miliyoŋaaji tati lewru. Hay ɗuum ne, laamu nguu (SNIM) hollaani kellifuya sibu fuɗɗorii ko waasde ɗooftaade (kadi) ko nanondirnoo e gollotooɓe ɓee.
“Bonannde jawdi ndee ina fanti haa ko en mbaawaa ɗaminaade ummitagol SNIM ɗoo e duuɓi 20” e wiyde Wul Waghef. Waɗi noon, ko gaagaa bonannde kaal-ɗen dow ndee, miliyaaruuji keewɗi goɗɗi mbaɗanooma e eɓɓaaɗe ɗe njuurnitaaka no moƴƴi, battinɗe woppeede (yeru Tasadit e goɗɗi). Yanti heen kaɓirɗe keewɗe coodaama coodguuli ɓurtuɗi tee kuutoraaka no haanirta nii, tee toppitaaka e lebbi ɗiɗi geroo ɗii.
Yeru goɗɗo bonannde jawdi, ko kanndaa keso oo. Ina wiyee wonde e hitaande 2009, nde Muhammed Abdel Asiis, persidaa Muritani yahi to Turki, yiyndiri e hooreejo ndiin leydi, hono Erdogan, ɓe kaaldiino haala kanndaa moƴƴo wonannde Muritani. Oon halfini kabine mahngo kanndaaji leydi mum ina wiyee TAV, mo nganndu-ɗaa ko kam hesɗitini kanndaa Istammbul e mo Tunus e yoga e kanndaaji Orop fuɗnaange, e mo Doha, yo yuurnitano Muritani ko waawi waɗeede. TAV ina seedtanaa no feewi mbaawka to oon bannge. Oon kabine waggini kesɗitingol kanndaa Nuwaasoot goodaaɗo hannde oo, sibu o tawii lappi (pistes) ɗii ina moƴƴi no feewi, alaa ko foti ɓeydeede so wonaa aerogare oo (woni ɗo birooji e ɗo yimɓe ngonata ɗoo). Tee TAV naamnaaki hay mbuuɗu so wonaa yiilde nokku oo fotde duuɓi seeɗa ngam heɓtude fereeji mum, hono no heewi waɗireede e nder winndere ndee kala. So nde jam ndee, kirɓo-ɗen ndeen feere. Alaa, laamu Muritani (ɗum noon hooreejo leydi men peeleelo oo, ganndo oo), suɓii ko mahde kanndaa keso jaroowo capanɗe miliyaaruuji, tee halfini ɗum sosiyatee mo alanaa ɗum hay karallaagal gootal, hay humpito wooto, hay ngalu ngootu, yo mah oon kanndaa. Oon kanndaa fotiino gasde gila 2013, kono haa hannde gasaani, wattini ko hooreejo leydi ina ƴetta kaalis SNIM (warñeende gollotooɓe) ina ñamla ɗum joɓaaɗo haa timmi ina ronki joofnude golle mum, tee hay ko fuɗɗaa heen koo ina wiyee moƴƴaani. Kanndaa mo nganndu-ɗaa kadi en coklaani ɗum jooni.
Feere fuuynde woɗnde ko eɓɓaande wiyeteende Mauritania Airlines International (MAI), tafaaɗo e dow keeci jawdi laamu tawi alaa battane, sibu alaa ngartam, “alaa ko nafi so wonaa alɗinde ɓeen ɓadiiɓe hoore dowla, walla ɗanle mawɗo leydi ɗe ngalaa hoore, ngalaa laaci.”
Ɗum jiidaa e 50 miliyoŋ dolaar (hedde 15 miliyaar ugiyya) ɗi Sawuud rokkunoo leydi men, ɗi hay gooto anndaa ɗo naati, hay so tawii hooreejo leydi oo wiyii kam e hoore mum wonde firlitii heen huunde… Ɗumɗoon noon rewaani laawol sibu rewaani suudu sarɗi tee alaa fof ɗo feeñi e ɓeto kaalis leydi ndii.
Eɗen njaakorii tan ko haaletee e jom suudu mawɗo leydi wonaa goonga, sibu jaayɗe kaawɗe ƴettitii kabaaru oo, so wiyde wonde jom suudu mawɗo leydi oo jaggama to Pari ina saawi 2 500 000 oroo (miliyaar ugiyya) ina yiyloo soodde toon galle. So tawii ina woodi, hol to o heɓi ndii jawdi fof ? Hol no ndii weccudi fof yaltiri Mauritani ?
Ɗumɗoo jiidaa e ngaluuji booynaaɗi e mahngo gure nder ladde tuulaa heelaa, biyeteeɗe Chami e Nbeïket Lahwach, jiidaa e milyoŋaaji ton isaas ɗanle hooreejo leydi keewɗe ɗe ngalaa ngartam ekn…
Muttaar
pulaar.org


text:
Mammadu Sammba Joop ganndiraaɗo Murtuɗo wiyatnoo wonde leñol fof wondataa haaside. Ko neɗɗo walla yimɓe seeɗa ngonata haasideeji, njiɗa walla ngetoo ubbude neemaaji ɗi Geno yeɗi woɗɓe. Ngool konngol teeŋtinaama e Asnde Balla nde Muusaa Cuun e wondiiɓe mum ndokkondiri juuɗe e ɓesngu Asnde Balla, Njaakiri, Hooƴo e Wuro Moolo ngam dañande Aamadu Sih, Maccuɗo Pulaar daabaa ngam nattude yahrude koyɗe hakkunde galle mum e gollorde mum.
Aamadu Sih lollirɗo Maccuɗo Pulaar waɗanaama ñalaande teddungal ñalɗe 6 e 7 duujal 2017 e nder wuro Asnde Balla sara Hoore Foonde to leydi Senegaal. Faandaare ndee ko waɗde feere no o dañiri daabaa no fotiri fof, oto walla moto mbele omo natta hankadi yahrude koyɗe hakkunde wuro Asnde Balla, ɗo galle makko woni ɗoo e Cilon, ñiiɓirde Rajo Salndu Fuuta to o gollotoo too sabu teskaade caɗeele ɗe o wondi gila e gargol, kootgol haa e bismagol walla nawtugol hoɗɓe yeewtere makko.
Miijo ngoo ummorii ko e biyeteeɗo Muusaa Cuun to wuro Aañam Ciwol e ballondiral Saydu Siisee Jaw, Aamadu Sammba Jah, Haaruuna Aamadu Lih lollirɗo Lewlewal Leñol e tawtoreede Foondu Banel e Mayram Saydu Yoɓi Bah, Oolal Hammadi Bah e Hammadi Jah lollirɗo Jalliis Tokosel.
Ɓesngu Asnde Balla e kuuɓal, ɓesnguuji gure catiiɗe, ɗanniyankooɓe maa wonɓe e nokku hee, ko wayi Hooƴo, Njaakiri e Wuro Moolo, njaɓɓii miijo ngoo, ndarii heen darnde tiiɗnde, lelnani ngo tuugnorgal juɓɓungal e kuutorgel sahaa.
Kala joom kattanɗe mo ƴiiƴam ngenndiyankaagal yahata e ɗaɗi ɓanndu mum, gonɗo e diiwaan hee, goomu nguu yettii ɗum, hollitii ɗum goodal ñalɗi ɗii e sababuuji majji.
Ñalnde 6 duujal 2017, subaka mum, wuro Asnde Balla jaɓɓiima e jaati hoɗɓe ko jiidaa e waaltuɓe ɗoon. Tuggude e Hoore Foonde wonande gure jeeri worgo haa e Ndulumaaji Funeeɓe e Demɓe, alaa keddiiɗo. To bannge Daande Maayo, tuggude e Sillaa Rewo e worgo, Caski, Jowgel, Jorbowol haa addan maa e Neere, alaa kattaaɗo.
Nde takkusaan juulaa, nguleeki kii fof e fantude tawi ko jaayndiyankooɓe rajooji, gila Dumga haa Kasga ndariima e dingiral ena ciimtira tolnde beƴ no golle ɗee njahrata. Ko ɗoon Idi Kan e Maamuudu Ɓaas ndokkondiri juuɗe, eewnii Meselal Leñol, Aamadu Abbaas Joop, cubballo mo Caski e Ummu Sih Bah tawi Kamarel, gorko Sahre Kuro e Demmba Gaajo, karallo mo kuuraa aannaani ena ngoni ɗo woɗɗaani.
Aamadu Sih, Maccuɗo Pulaar naati dingiral kewu nguu ena ɓoornii dolokke rommbal, ena fiili kaala ndanewa e daande, paɗe mukke daneeje, tengaade e lone, ena tami silaama ngaalaaka e junngo ñaamo, ena lommbii hakkunde seto mawngo. Nde o ari ndee tawi ko fotnooɓe bismeede ɓee fof ena njooɗodii e dow toŋorɗe lasaaɗe e les caaleeje keblaaɗe, cinkaaɗe, beertaaɗe kosiiji. Hilifaaɓe diine, aada e dawrugol haa e ngenndiyankooɓe rewo e worgo e yontaaɓe jamaanu ŋakkaani e oo kikiiɗe: joom wurooɓe Asnde Balla, Hooƴo, Njaakiri e Wuro Moolo, elimaneeɓe jumaaji e jamaaji mumen, Aamadu Haaraan Bah lollirɗo Nebam-Bonnaani-Follere mo Bagodin, Bah Sammba Bookar ganndiraaɗo Meselal Leñol Bah, Mamma Haajaa Sih to Hoore Foonde e Gelongal Fuuta.
Nde o yettii, jamaanu nguu haftii, darii ngam salminde garal makko. O jooɗii sara hilifaaɓe nokku oo. Duwaaw cakkitaa ummoraade e elimaan wuro Asnde Balla hono Ceerno Jibi Sammba Bah. Caggal duwaaw oo, ko Ibraahiima Aamadu Bah, joom-wuro wuro ngoo waɗi konngol bismaango feewde e hoɗɓe arɓe ɓee. Nde o rowi, Muusaa Cuun, gonɗo sabaabu ñalɗi ɗii, ɗowɗo golle ɗee, ari ena lommbii hakkunde sukaaɓe ɗiɗo rewɓe sinkiiɓe, sinkoriiɓe ganni laaɓtuɗo e ndaaratnde. Kanko ne o woɗɗaani ɗoon sabu omo daadii leppi ɗiɗi cañaaɗi, jaltuɗi e ñeeñal domre, ɗaldugal e niire jarno fanniyanke dowrowo cañu. O ƴetti konngol, o haali sabaabu ñalɗi ɗii e no golle ɗee ɗowiraa haa ɗe njettii e oon kikiiɗe. Ɗoon seppo ganni, rewɓe e worɓe, naati dingiral, rokki winndooɓe, haalooɓe e ndaarooɓe ngaanumma, hakkunde feewde e yooɗde. Seppo ngoo haastaaka, dartorii bannge, Gertooɗe Koli Makam Maysa Joolaa, ngari ena pawi e mafe harbiyankooɓe mbaɗɗu, sormitiiɓe sormatuuji wolde, ena palindii gaawe, ena mbakkii petelaaji. Pucci ɗii njarfaa, ngamnaa, punndi mukki haa yimɓe majjondiri, ƴeeŋi.
Nde pucci ɗii njalti, woodi rokkaaɓe konngi, kaali e Aamadu Sih, Maccuɗo Pulaar seedantaagal ngal neɗɗo fof yiɗi yo seedte e mum, gila to gooŋɗingol ɗemngal, ngondiigu hakkunde mum e yimɓe, foti ko hoɗdaaɓe walla ko gollodteeɓe, foti ko musiɗɓe renndaaɓe nguurndam walla ko enɗam. Ɓe njuutnii e neɗɗaagal, ngal Alla waɗi e makko, hakkilantaagal, ngal loowi e makko haa e muñal, ngal yeɗi mo. Uddi kikiiɗe oo ko naalanke biyeteeɗo Siley Hoogoore Bah e diɗɗal mum caggal nde mago teskinngo waɗaa.
Ñalnde 7 duujal 2017, arnooɓe ɓee mbeeti ko fooftaade walla e yahde e haajuuji mumen keeriiɗi, ko wayi no juuroyaade won e galleeji hilifaaɓe arnooɓe salminde ɗumen, faggoyde daarti walla natoyde won e nokkuuji maantiniiɗe nokku oo.
Heedde beetawe toowɗo, Jibi Bah lollirɗo Gelongal Bah, gorko Fanay Ndooro ari ena wondi e Idi Gay, teen Duungel, gardiiɗo Rajo Kasga. Garal maɓɓe teskinii to bannge faayiida wonande ñalɗi ɗii. Ñalando ngoo teskaama kadi to bannge jeewte e gardagol Bah Sammba Bookar, meselal Leñol. Caggal takkusaan, jamaanu nguu hawritoyi to dingiral kewu too. Yimɓe keewi haa nokku oo yaajtinaa. E ngol noon Aamadu Sih, Maccuɗo Pulaar ardi ko sabandoor haako-ñebbe, laafa Seeku Tuure cooya, yimooɓe e yettooɓe ena cekki ɗum, hakkunde mayleeji natooɓe haa o yettii jooɗorde makko, o jooɗii. Sukaaɓe tokosɓe ndarii ena tami araaraay leydi Senegaal, njimi jimol bakkorgol Senegaal e ɗemngal Pulaar laaɓngal cer. E oon sahaa, jamaanu nguu fof haftii, darii ngam teddungal bakkorgol ngol. Jimol joofi, goomu pinal naatti e dingiral ena sormitirii kadduki ganni, ena ardini alluwal natangal natal Maccuɗo Pulaar, winndangal ngolɗoo:” wuurnude Pulaar woni himme Maccuɗo Pulaar”
Goomu nguu taarii dingiral ngal haa hawri, arti darii e hakkunde maggal, yimi, ami, haa yimɓe fof mbeltii, poɓɓi. Hawri e yumma mum Gelongal Baro, arii, ena ardi e seto, ena addii teddungal. O salminaa, o rokkaa mikoroo, o waɗi haalannde teskinnde.
E oon sahaa tawi fotnooɓe haalde ɓee ena njoni kadi sahaa oo yurmaaki. Nii woni woodi e geɗe tuugnorgal ngal ko moɗ-moɗtondiraa sabu paaɗtugol sahaa oo. Rajooji garnooɗi mbaɗti konngol mumen ko e ɗemngal Daawda Sammba Ndonngo, garanɗo Rajo Gorgol, jooɗiingo to Kayhayɗi. To bannge haaliyankooɓe wonnooɓe ɗoon, ko wayi no Aamadu Haaraan Bah, Idi Gay, Gelongal Fuuta, Meselal Leñol njukni haalannde mumen Gelongal Bah.
Caggal kaalanɗe ɗee, jamaanu nguu moɗti poofaali, hakkillaaji keedti e moto ena darii e hakkunde dingiral ngal. Ko meer Hoore Foonde Aamadu Yero Bah soodani Maccuɗo Pulaar. Meer oo dañaani tawtoreede dokkirgol ngol. O lomtini ko yonaaɓe makko, ngari kolliri, kaali e innde makko. Kelle poɓɓi, gulaali ngulli. Ko ɗoon jamaanu waynorii dingiral ngal, fadndoyii hiirde caggal kiraaɗe. Nde kiraaɗe kirtaa, ataaye fawaa heen, yimɓe ngarti e nokku kewu nguu. Ɗoon ko geɗal jabbaaji(rapp), naalankooɓe e magoyankooɓe haa pecce jamma, hiirde ndee fusi, arnooɓe leldoyii e weltaare e miijooji.
E tonngol, Aamadu Sih Maccuɗo Pulaar yoɓaama darnde mum gila e nguurndam mum so rutteede teddungal potngal nii. Muusaa Cuun e gollodiiɓe mum ne ndañii wune sabu miijo mumen rewaama, yuɓɓinaama etee ngo yuumtii ko aldaa e pergitte. Asnde Balla, Njaakiri, Wuro Moolo e Hooƴo jaɓɓinooɓe miijo ngoo ne nimsaani so dañde teddungal e manoore.
E wattan, paandaale toɓɓanooɗe e ñalɗe ɗee fof keɓaama. Ngalu dañaama gila e joli naatirɗi kiirɗeeli ɗii, winndanooɓe ɓatakeeji haa e balle keɓaaɗe e yimɓe yarlitiiɓe. Ngalu ndañaangu nguu fof fayti ko juuɗe Maccuɗo Pulaar e wiyde Muusaa Cuun. So ngu timmii coodgu oto, oto soodee. So ngu timmaani, moto ndaartee. So ngu yettaaki ɗoon ne kadi, ceede ɗee mbaɗtee e juuɗe makko, o somoroo saakuuji ñebbe, kanko e galle makko e Boolo en, yo ɓe ndol e jam.
Gelongal Fuuta lollirɗo, Njaay Saydu Aamadu


text:
• E nder laawol ko mi hootata ka suudu mi nani nde’e yewtere hakkunde paykun e yumma mu’un.
Neeniraawo on: Mi takkanii Allaahu seniiɗo on si tawii miñan ma’a tosooko on ndikkii e nawnaare makko nden, e hino jooni o ndikkii ko yettoore Allaahu, hino waɗɗii lan hunnugol ko mi takki kon.
Paykun kun: Neene mi yeetaaki on tuma woo wonnde ko miñan an tosooko on Ali ɓurani on.
Neeniraawo on: Ko fii hon ɗun..enee nawnaare miñan ma’a nden hari wonaa no hulɓinii..Enee hari wonaa hari o anndaa e ko’o woni, hari o nanataa o yi’ataa…enee ñawndoowo on wi’aali, si wonaano ballal Allaahu o ndikkataa..enee..enee..a yejjitii alhaali makko on, wonaa waajibi e hoore an yettugol Allaahu e ndikkugol makko ngol mi hirsanay Allaahu ngaari baalii ka yettugol mo e hoore neema makko on !
Awa hara tuma mi takkani Allaahu seniiɗo on ko mi jortiiɗo ɗaɓɓi cellal miñan ma’a e nawnaare hulɓinii nde heɓunde mo, ko honno mi ɓuriniri mo e hoore ma’a..Enee men waɗanaali ma innde men hirsanaali ma ngaari baalii fayudi ñannde heɓunoɗaa balɗe jeeɗiɗi ɓaawo a jibinaa ma..enee men hirsanaali ma ñannde julde, men waɗanmaa layya.
• Ko honɗun woni innde boobo..ko honɗun woni hirsaneede ?
- Ko wi’etee innde boobo-baaba en an maaki-ko si boobo jibinaama foti ko gorko foti ko debbo yo’o hirsane ka ñalaande jeeɗiɗaɓere e jibineede makko nden ngaari baalii maa nagge e piyude misal..fillaama e imaamu Saadighi (a s): {Boobo innete e ñalaande jeeɗiɗaɓere (nde o jibinaa e mu’un nden, o waɗanee sadaka, hoore makko nden femmbee, o ittanee sadaka kaalisi yeru ko sukundu makko ndun peesi kon, koyngal ngal e busal ngal naɓanee sonnaajo walluɗo neene on jibingol ngol, yimɓe ɓen ñamminee ko lutti e mu’un kon, ittee sadaka}.
Hino añanaa baabiraawo on maa gooto ɓeynguure makko nden tentinii neeniraawo on nde o ñaamata e innde booboo ɓiɗɗo makko.
Innde boobo ko sunna tentinaaɗo wonannde on waawuɗo, fillaama e imaamu Baaghiri (a s) (wonnde ɓe maakii Nelaaɗo Allaahu on (s a w) noddiniino ka noppi Alhasana e Alhussaynu (a s) ñannde ɓe jibinanoo, o waɗaniɓe innde boobo ka ñalaande jeeɗiɗaɓere).
Kala tawuɗo baaba en mu’un waɗanaali ɗun innde boowo hino daganii mo waɗangol hoore makko tuma o njanɗi, Umaru Bun Yaziidu lanndinoke imaamu Saadighi (a s) o wi’i: (Min mi anndaa mi woondirii Allaahu si tawii baaba en an waɗanano innde boobo kaa ɓe waɗaano. ɓe yamiri mo waɗugol innde boobo, o waɗaninde hoore makko hari ko’o mawɗo).
• Ɗun ɗoo ko innde boobo nden, ko ko honɗun woni layya on ?
Ko woni layya on-baaba en an maaki-ko nde neɗɗo hirsata-si tawii newanike mo-ngaari baalii e piyude e misal, haaniino hara ko fayundi ñannde julde –donkin-ɗun kadi ko sunna tentinaaɗo, hino dagii ittangol layya on wuuruɗo e mayɗo hino fota ter hino e nder ɗun paykun tosokun, Nelaaɗo Allaahu (s a w) on layyaninoke sonnaaɓe makko ɓen, ɓe layyanii kadi on mo layyaaki e ɓeunguure maɓɓe nden, ɓe layyanii kadi on mo layyaaki e mofte maɓɓe ɗen. Wano tawiri hari imaamu Alii (a s) layyoranay noo Nelaaɗo Allaahu on (s a w) e nder hitaande bee.
• Enee hunnugol neeniraawo on ko’o takki konɗun hino waɗɗii e hoore makko kaa hino wa’i wa innde boobo nden layyagol ngol wonaa waɗɗii ɗun ko yiɗaa ɗun tentinaa ?
- Accu mi yeeto maa taho ko wi’etee takkugol.
Ko woni takkugol: Ko nde yankinantoɗaa huunde toɗɗaa nde, maa accugol huunde toɗɗaande fii Allaahu seniiɗo on..huunde wonunde woo.
Kono hinaa tuma woo waɗɗii hunnugol takke, kono ko e hoore sartiiji si tawii ɗi huuɓii.
• Ko honɗi woni sartiiji ɗi tawata si huuɓii hino waɗɗii hunnugol takke ?
Sartiiji ɗin e hiɗi:
1-Ko nde takke ɗen fuɗɗotoo e tafoodi ndi tawata konngol (fii Allaahu) hino tawaa e mu’un maa ko nanndi e ɗun immorde e innɗe ɗe kanko joomiraaɗo seniiɗo on o hertori, si tawii takkuɗo on wi’ii ngo’ol sagara haalawol toɗɗaa ngol ɗo’o (fii Allaahu hino fawii lan..huunde kaari) haray takkugol makko ngol fiɓike, nde o wi’ata e piyude e misal (fii Allaahu hino fawii lan nde mi hirsata ngaari baalii mi itta teewu maggil on sadaka mi jonna tampuɓe ɓen si tawii ɓiɗɗo an on ndikkii). Foti non ɗun ko e haala aarabu kan o yewti ɗun maa ko e haala go’o.
• Si tawii takkuɗo on wi’aali (fii Allaahu hino waɗɗii lan) o wi’aali (fii jon yurmeende hino fawii lan) hinaa ko nanndi e ɗun, wano ko heewi e yimɓe takkirta hannde?
- On tuma hunnugol takke ɗen fawaaki mo.
2-Nde tawata huunde takkaande nden ko moƴƴere jiccunde ka sari’a.
• Si tawii non huunde takkanaande nden wonaa jiccunde wonaa moƴƴunde, hara ko añaande maa lorray nde maa dagiinde ?
- Takkugol e ɗiɗi arani ɗin sellataa, si tawii non ko ko dagii kon si tawii ko innde jiccunde faandaa e mu’un wano si tawii o takkii yarugol ndiyan hara ko o faandii e mu’un ko semmbinora dewal Allaahu haray takkugol makko ngol hino selli, si wonaa ɗun haray sellaa.
3-Hino sartinaa e neɗɗo takkoowo on kellefuyee, e hakkil, e suɓagol, e faandagol, e ronkugol tawde ko haɗaaɗo gollitirgol kotakke makko ɗen yowitii e mu’un kon.
4-Nde tawata huunde takkaande nden ko waawaande waɗeede wonannde takkuɗo on.
• Si tawii non goɗɗo takkii ko’o waawataa waɗude ?
- Haray takkugol ngol sellaa.
• Si tawii goɗɗo takkii yeeso sartiiji feƴƴuɗi ɗin ?
- Haray hino waɗɗii mo hunnugol takke makko ɗen e ɗoftagol ko’o takki kon, foti ko waɗangol Allaahu seniiɗo on huunde, maa ko accugol huunde e nder dummune happaaɗo, maa e nder ngurndan makko ɗan fow, foti ɗun ko julde maa ko korka, maa ko sadaka, maa ko juuragol, maa ko hajju maa ko ittugol huunde, maa ko accugol huunde, maa ko wonaa ɗun.
• Si tawii non neɗɗo lunndike takke makko ɗen e hoore tewaare ?
Haray kaffaara waɗɗike mo ko woni ɗun: Ko rinɗingol daande maa ñammingol miskimɓe sappo maa holtingol ɓe.
• Si tawii non o waawaali ɗun sabu tampere e piyude misal ?
- Hino waɗɗii mo hoorugol balɗe tati jokkondirɗe.
• Si tawii non goɗɗo takkanii gooto e belebonji imaa-muuɓe laɓɓinaaɓe ɓen jawdi?
- O nafkay ndin jawdi e mahugol ɗi, maa jawlbingol belebon on maa weƴƴitugol mo maa ɓuɓɓingol nder makko, e ko nanndi e ɗun immorde e fiyakuuji belebon on, si tawii takkuɗo on faandaaki gollirɗe toɗɗaaɗe e ɗi’i piiji jantaaɗi ɗo’o maa ko wonaa ɗun.
• Si tawii o takkanii goɗɗo jooma belebon on wano Annabiijo on (s a w) maa imaamu on (a s) maa yoga e geɗalɓe maɓɓe ɓen ?
- On tigi nafghayndi jonna tampuɓe juurotooɓe ɓen e piyude misal, maa fii haramu on, e ko nanndi e ɗun.
• Si tawii neɗɗo heɓii sikke tiiɗuɗo wonnde o takkii takkande toɗɗaande, taw hara si hino waɗɗii mo hunnogol ɗun ?
- Si tawii o hoolike wonndema o takkii haray hunnogol takke ɗen hino waɗɗii mo si wonaa ɗun haray hunnugol waɗɗaaki mo.
Baaba en maaki ɓe ɓeyditi:
Tuma go’o goɗɗo hino ahoda e Allaahu o wi’a: (Aahadtu laaha an af’ala) (Mi ahodii e Allaahu nde mi waɗata..) maa o wi’a: (Allaya ahadallaahi Annahuu mataa kaana .. fa’allaya..) (Hino fawii lan ahadi Allaahu wonnde tuma kala..hino fawii lan ..) si tawii o wi’ii ɗun: haray hino waɗɗii mo ɗoftagol ko’o ahodi kon.
• Ko ɗun firi ko wonnde ahadi no wa’i wano takke sellataa si wonaa tafoodi happaandi ?
- Ko ɗon woniri, wano woniri non sellataa si wonaa hara ko ahoduɗaa e Allaahu e mu’un konko jiccu ɗun, si tawii non ko huunde nde fii aduna tun woni e mu’un sarti nde tawataa ko jiccu ɗun ka sari’a.Hino sartinaa ka ahadi kala ko sartinaa ko takkugol, mi firanii no ma ɗun.
• Si tawii non neɗɗo lunndike ko o ahodi e Allaahu kon?
- Haray kaffaara waɗɗike mo ko woni ɗun ko rinɗingol daande maa ñammingol miskimɓe cappanɗe jeego’o maa hoorugol lebbi ɗiɗi jokkondirɗi.
Baaba en an ɓeyditi ɗon ɓe maaki:
Hunnugol ahadi woondoore kadi ko waɗɗii ɗun, mo lunndike nde e hoore tewaare kaffaara hino waɗɗii mo ko woni ɗun ko rinɗingol daande maa ñammingol miskinaaɓe sappo maa holtingol ɓe. Si tawii o rronkii ɗun ɗon fow o hooray balɗe tati jokkondirɗe.
Hino sartinaa e woondoore konngol ngol. E nde tawata woondoore nden ko Allaahu seniiɗo on, e yo taw ko o woondani kon ko gasay ɗun waawaa ɗun fewndo hunnugol ngol ko jiccu ɗun ka sari’a, tawgol ko dagii ɗun yonay si tawii o woondii waɗugol ɗun sabu nafa aduna yankeejo hino sartinaa e woondoowo on yo taw ko hellifaaɗo e faandiiɗo suɓotooɗo jogiiɗo hakkil.
• Addanee lan misal woondoore waɗɗiinde hunnugol ɗun ?
- Si tawii neɗɗanke wi’ii e piyude misal (Mi woondirii Allaahu mi waɗay) maa (billaahi mi waɗay) maa o wi’ii: (Mi woondirii Allaahu) maa o wi’ii: (Mi woondirii jooma deftere nden) maa ko wonaa ɗun.
• Si tawii neɗɗo wi’ii ko o yewtuɗo neɗɗo go’o o wi’amo (mi woondirii Allaahu a waɗay) ?
- Ɗo’o woondoore nden yowitaaki e yewtaaɗo on, wonaa kadi jamaanu feƴƴungu ngun, ko fii ɗun siga nde’e ɗoo woondoore maraa batte hay fus.
Wano tawiri woondoore paykun fiɓotaako si tawii baaba en makko haɗii mo, maa woondoore sonnaajo si tawii moodi makko haɗii mo.
Si tawii paykun woondii e ɓaawo duŋayee baaba en makko e sonnaajo ɓaawo duŋayee moodi makko hino woodani baabiraawo on maa moodibbo on dagingol woondoore nden.
• Neɗɗo hino waawi woondude e sellugol konngol makko ngol,maa o woonda fii huunde toɗɗaande hara ko’o goonguɗo e woondoore makko nden ?
- Woondooje goongaaje ɗen wonaa harmuɗe kono ko añaaɗe.
Si tawii non ko woondooje fenaande ɗen ko harminaaɗe si wonaa hara taw ko laruura.
• Ko honno ɗun wonniri ?
Si tawii neɗɗo faandike e woondoore makko nden danndugol hoore makko e tooñoowo maa tooñoowo julɓe ɓen nden ɗon woondoore hino dagii, hino waawi wonude hay tuma go’o wonnde wonndugol e fenaande ko dagii ɗun, si tawii tooñoowo on hulɓinii julɗo on maa jawdi makko ndin maa gomɗinɗo go’o maa jawdi makko ndin, kono si tawii o yeƴƴitike e waawugol diwnugol yewtere nden, hara himo anndi ɗun ɗon hara himo waawi waɗude ɗun [haray hino waɗɗii mo diwnugol yewtere nden].
Ko w’etee diwnugol, ko nde o faandotoo e maanaa konngol ngol ko wonaa maanaa feeñuɗo on, ko aldaa e takkugol ko ɓannginta faandaare makko nden, si tawii tooñoowo lanndike ma nokku gooto e gomɗimɓe ɓen hara hiɗa hulani mo a jaaboto mo (mi yi’aali mo) pellet a yi’ii mo ɓaawo saa’i hara ko faandiɗaa e ɗun ko wonnde a yi’aali mo minitaaji.
* * * * * *


text:
Ñalnde alkamiisa 28 mars 2013, lowre internet wiyeteende « essiraj » bayyinii yeewtere e ɗemngal Arab, yowitiinde e termo-termo niɓɓo hakkunde yimɓe ɗiɗo. Ine wiyee ko hooreejo leydi ndii, hono Muhammed wul Abdel Asiis haaldatnoo ɗoon e neɗɗo goɗɗo, ina sikkaa ko iraknaajo biyeteeɗo Otmaan Alawi, neɗɗo ganndiraaɗo waɗde geɗe ɗe peewaani.
Ko kanko Malinaajo biyeteeɗo Hamed Umar, haalnoo innde mum, nde takkata Muhammed Abdel Asiis meeɗde jokkondirde e mum ngam wostaade dolaar ñemmbaaɗo to leydi Ganaa e hitaande 2007…
Yeewtere ndee ko nii lelorii :
Tuumaaɗo ko Asiis oo : min ngalaa feere woɗnde, min ngalaa feere woɗnde. Eto dañdude e maɓɓe feere. Feere wootere min njogii, ko nde min cakkit ma ndee, min ngalaa woɗnde. Min neldii ma ko min njoginoo. Ɗum tiiɗaani.
Iraknaajo oo : Hol no mbaɗat-mi ?
Tuumaaɗo ko Asiis oo : Ko aan anndi, ko e juuɗe maa woni. Aɓe njogii peeje keewɗe. Yo ɓe njaltin ko ɓe mbiyi koo … Yo ɓe ñemmbu kaalis oo … Ɓe njoɓ ma… Ɓe tottu ma.
Iraknaajo oo : A ɓe keewi caɗeele. Ɓe mbiyi ɓe coklaani. Ɗum ko caɗeele. Ɓe mbiyi wonde so oto neɗɗo heɓtaama, ko caɗeele.
Tuumaaɗo ko Asiis oo : Hay caɗeele gote ngalaa heen. Ɓe keɓii kaalis maɓɓe, aɓe njiɗi kadi ɓeydaneede. Ko ɗum ɓe ngokkanta. Ɓe keɓii miliyoŋaaji sappo, jooni kadi ɓe mbiyi ko ma ɓe ɓeydanee 10%, so ɓoyii kadi ɓe mbiya yo ɓe ɓeydane 5%, hade maɓɓe wokkande 70%.
Iraknaajo oo : No mbaɗat-mi jooni noon ?
Tuumaaɗo ko Asiis oo : Heɗo. Yo ɓe njaltin heen wakannde wootere. Ɓe itta heen miliyoŋaaji ɗiɗi, ngaynon haala kaa.
Iraknaajo oo : Ma mi rutto to maɓɓe ɗiɗmol, mi haalana ɓe ɗuum (Asiis taƴi mo)…
Tuumaaɗo ko Asiis oo : Heɗo ! Wiyɓe a alanaa ɓe feere woɗnde, ko ndee feere wootere njogi-ɗaa, so ɓe njiɗaa, hay ɗum maa ɓoccito ɓe. Feere woƴnde alaa. Min ngalaa feere woɗnde. Noddit am janngo, so Alla jaɓii.
Iraknaajo oo : Moƴƴii. Yo Alla reen en.
– Firo : FƁ ; Ƴoogirde : essiraj


text:
To wuro men Hudallaahi jaayiiya mawɗo waɗii fotde yimɓe 5 caŋkiima e galle gooto e ƴiiwoonde yawtunde ɗo nde mawɗo debbo gooto ina wiyee Sira Barka kam e taaniraaɓe makko ɗiɗo sukaaɓe heen gooto heɓii duuɓi 13. Njoyaɓo o ko galle goɗɗo ko suka tokooso ɓiy biyeteeɗo Ibnu oon ɓiɗɗo o inniri Jalaaludiin Bah. Kamɓe 4 saŋkodiiɓe e galle gooto ɓe wonaa kamɓe tan ngonnoo e huɓeere yannde ndee ko huɓeere ɓakkere. Hudallaahi ko wuro wooto e gure ferlo anndiraango, hannde oo waɗaango komin e nder diiwaan Maatam
HUDALLAAY E NDER FERLO : AYAAWO E SEEDANTAAGAL
To wuro men Hudallaahi jaayiiya mawɗo waɗii fotde yimɓe 5 caŋkiima e galle gooto e ƴiiwoonde yawtunde ɗo nde mawɗo debbo gooto ina wiyee Sira Barka kam e taaniraaɓe makko ɗiɗo sukaaɓe heen gooto heɓii duuɓi 13. Njoyaɓo o ko galle goɗɗo ko suka tokooso ɓiy biyeteeɗo Ibnu oon ɓiɗɗo o inniri Jalaaludiin Bah. Kamɓe 4 saŋkodiiɓe e galle gooto ɓe wonaa kamɓe tan ngonnoo e huɓeere yannde ndee ko huɓeere ɓakkere. Hudallaahi ko wuro wooto e gure ferlo anndiraango, hannde oo waɗaango komin e nder diiwaan Maatam
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL ALTINE 15 YARKOMAA 2018
NGALU TONNGOODE 290 : MAMMADU DEM KISAL SENEGAAL
Cakkite+
-
-
-
-
-
JAAYNDEEJI SENEGAAL 2018Posted in: Joljole
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Laawol ɗimmol, ñalnde talaata 11 suwee 2013, ko leydi Siin ina nelda debbo nder weeyo, tawi ko ɗanngal maɓɓe weeyo ɓurngal juutde haa e oo sahaa, sibu ko balɗe 15 ɓe mbaɗata toon. O wiyetee ko Wang Yaping. Omo yahra e duuɓi 33. Ɗum fof jeyaa ko e mahngo laana mbeeyoowa koɗeteeka, inniraaka Tiangong–1, potka parde e hitaande 2020. Ngalɗoo ɗanngal woni ɗanngal weeyo joyaɓal koɗangal.
Laawol ɗimmol, ñalnde talaata 11 suwee 2013, ko leydi Siin ina nelda debbo nder weeyo, tawi ko ɗanngal maɓɓe weeyo ɓurngal juutde haa e oo sahaa, sibu ko balɗe 15 ɓe mbaɗata toon. O wiyetee ko Wang Yaping. Omo yahra e duuɓi 33. Ɗum fof jeyaa ko e mahngo laana mbeeyoowa koɗeteeka, inniraaka Tiangong–1, potka parde e hitaande 2020. Ngalɗoo ɗanngal woni ɗanngal weeyo joyaɓal koɗangal.
Taykonot en ɓee ko tato. Laana nawka ɓe kaa, joofii e hawngo hoɗorde weeyo ɓe tafata ngoo (Canngon), waande no korwal nii, meeteruuji sappo njuuteendi, tati njaajeendi. Leydi Siin nde tawnoo jeyaaka e eɓɓaande «laana weeyo hakkunde leyɗe» (station spatiale internationale) woni ko e mahde ko wayi noon bannge mum gila 2003. Anniya maɓɓe ko nawde neɗɗo to lewru.
Ñalnde alkamisa 20 suwee 2013 ndee, kamɓe taykonot en ɓee, to ɓe ngoni e weeyo too, ɓe ndokkii elewaaji Siin, fotde 60 000 militoŋ almuudo, windannde. Rokki winndannde ndee ko debbo oo, e ballal worɓe ɗiɗo ɓee. Ɗumɗoo noon, ko ñeeñal mawngal to bannge karallaagal, sibu to ɓe ngoni too, ko 340 kiloomeeteer woni hakkunde maɓɓe e leydi. Ɓe mbaɗi kadi jarribooji kollitooji hol no kuuje kuuje e yimɓe mbayata e nokku mo alaafooɗo.
Kelmeendi : Alaafooɗo : apesanteur


text:
Caggal bojji e sunaare, heddii ko ruttaade e binndanɗe potɗe ɓameede e juwgol laana hanki to Bitenti. Laana kaa foti nawde ko hakkunde yimɓe noogaas e njoyo haa capanɗe tati aadee. Ina jolnoo e makka Capanɗe jeeɗiɗi e goo fittaandu e kabaaru jaayndeeji. Tawa kadi jiidaani e ko rewɓe faggoynooɓe ɓee ngartiri koo.
Hay so tawii won miijooji kolliri ko henndu yuwi laana kaa, ko laaɓi koo ko waɗeede e makka ko ka hattanaani. Ina jeyaa kadi e sababuuji ɗii, baasgol jogaade kaɓirɗe luimmbirɗe.
Hooreejo leydi Senegaal ina fada toon aljumaa ngam duwanoyaade ɓe, caggal nde Umar Saar e sete laamu nguu
21 DEBBO JOOLIIƊO : LAANA KAA HATTANAANI KO JOLNOO HEEN KOO
Caggal bojji e sunaare, heddii ko ruttaade e binndanɗe potɗe ɓameede e juwgol laana hanki to Bitenti. Laana kaa foti nawde ko hakkunde yimɓe noogaas e njoyo haa capanɗe tati aadee. Ina jolnoo e makka Capanɗe jeeɗiɗi e goo fittaandu e kabaaru jaayndeeji. Tawa kadi jiidaani e ko rewɓe faggoynooɓe ɓee ngartiri koo.
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL NAASAANDE 18 YARKOMAA 2018
NGALU TONNGOODE 295 : MAMMADU BOOKAR NAAN
Cakkite+
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
besdugol cakkatiingol ( pulla )
( pulla )
2018-05-20
QUR’AANAARE Teddunde Maniniraande E Haala Fulfulde
( pulla )
2016-08-06
Abdullaah ibn Umar kertoi, että hän kuuli Allahin Lähettilään sanovan: "Islam on rakennettu viidelle (perustalle): Todistukselle, että kukaan ei ole palvonnan arvoinen paitsi Allah ja että Muhammed on Allahin Lähettiläs, suorittaa rukous, antaa zakah, pyhiinvaellus Taloon ja paastota Ramadan." (Ilmoittanut Bukhari ja Muslim)
( pulla )
2016-04-27
yewtere pular: sabuuji duudugol rewbeben ka yiite. ko atetee landetoyeede gnande dargal ko fii toogneden e hakkeejidin. gurdandan ko haa seeda. mayde no jogii deddere.
( pulla )
2016-04-27
gila alquraana on jippi haajooni hide woni hinode wonirnoonon, de duytaaki, de beydaaki, de mettitaali yimbeben. Ko Alla woni ko jippini alquraanaareden ko kanko reenatade. Gandeden fow noka alquraana.
( pulla )
2016-04-27
Iwdi makko. Ko woni Haafiz. Lasli makko. Jibinande makko. Wumugol imam bukhaari e artugol gite makko. Fuddagol makko dabbugol gandal. Karamokoobe makko. yeru hadiis ko o hunjji. Imam bukhaari no jogi buri deftere wootere. sabu wallifagol makko deftere makko wieteede sahiihul bukhaari.
( pulla )
2016-04-27
no jeyaa e wondaydhi e gagnanaadi: bonugol jikke e yimbhebhen, jokkitagol wirtaareeji yimbhe, saakutugol pergutte. No jeyaa e sabuuji gagnanaadi: gaygu e konnaagu, faale teddugal, mawnintinaare, haawagol hooremun, kulol reedu. jeego naatoyaye yiite ado gnaaweede.
( pulla )
2016-04-27
islaamuon no landii en labbhingol berdeden e gnabbeeli gnolnaydhide. no jeyaa e gnabbeeli berdeden: gaygu, konnaagu.islaamu on no faadanii en yo en wonu mofte laabhudhe, mofte hentiidhe hentodirdhe. ko gagnaneedidin woni neene nawnaajedhen, ko gun woni ko warata bherdedhen.
( pulla )
2016-04-27
Alla no manti yimbhe bhe himme toowudho. toowugol himme woni malal mangal. Alla rerdhinii yimbhebhen adodirgo e wadhugol moyyere.
( pulla )
2016-04-27
sarti arano on ko niisugol. sarti dimmo on ko fodu Allah wondema o artata e on bakkaatu. sarti tammo on ko iwugol(tertagol) e on bakkaatu. sarti nayabo on ko jonnutugol yimbeben hakkeeji mabbe din
( pulla )
2016-04-27
yewtere e haala pular: Nooneeji fitna. Fitna gurdan e mayde. Fitna gorko ka sonnaajo makko on e biddo makko on e jawdi makko din. Fitna seedugol julbeben. Fitna gaburu. Fitna laamu e jaahu.


text:
Caggal yettude Alla e juulɗe e mo Alla suɓii e nder winndere hee Muhammadu ɓiy Abdullillaahi. Ko e nder sunaare e jaɓde Alla joom baawɗe. Eɗen etoo haalde e oo musiɗɗo jahɗo ɗaldi en yeeweende. Oon woni Ibraahiima Demmba Ayse Bah ganndiraaɗo Sori, hay so tawii noon, haaldude geɗe makko wonaa huunde weeɓnde. Kono, sabu ganndal e korsa men e makko, alaa e sago eto-ɗen haalde heen ko nganndu-ɗen to bannge jibinannde, jikku, ganndal makko, jotondiral, golle e to enɗam.
Ibraahiima Demmba Bah ittaa Nguma to leydi Mali ko ina famɗi. Ko toon baabiraaɗo oo jooɗinoo caggal nde ummii Sahre Ndoogu. O ittaama toon omo famɗi, kanko e mawniiko ina wiyee Bookara Demmba. Itti ɓe toon ko gorgol maɓɓe ina wiyee Aysata Tokosel, nde wonnoo gorgol maɓɓe oo dañaani ɓiɗɗo gorko, ñaagii miñi mum ɓiɗɗo gorko, o rokkaa ɗiɗo ɓee kala.
Ibraahiima noon, Alla ina rokki ɗum hakkille mawɗo, udditiiɗo: omo weli hakkille, omo yaawi faamde e reende kala ko o jannginaa, tee o heewaani jejji, baawɗo teskaade, jogiiɗo haaju, jiɗɗo jaŋde. Hade makko naatde lekkon, o idii ko janngude Quraana e juuɗe AlHajji Jibi Kelli. Miin e makko, min tawondirii e ngaal duɗal, min ndawdii gese, min teendoyii leɗɗe, min kesdii huɗo. Ibraahiima meeɗaa faɓɓude, ñalnde kala o winndat hesere ko famɗi fof (E wiyde Ceerno Mammadu Jibi Kelli, oon sahaa, Ibraahiima winndantee ñalawma kala ko laabi ɗiɗi, Alla e mum yaawde reende). Ko noon min ngoori haa nde o naatoyi lekkon. So lekkon uddii o ɓamta alluwal makko. Alla e hakkille oo welde, e guurte hee, o heɓtoo almudɓe heewɓe duumiiɓe e duɗal hee, haa o daɗtoo ɗum en. To ekkol too ne, heewaani ardotooɓe mo. Noon woori haa Alla nawi mo kolees Kayhayɗi, haa Nuwaasoot, o ɓenni Ndakaaru, caggal ɗum Farayse.
Minen wondunooɓe e makko Farayse ɓee fof, ko kanko idii janngude toon Pulaar. O janngii to duɗal jaaɓi haaɗtirde (INALCO), haa o heɓi toon seedantaagal. O ruttii, o woni e jannginde min PULAAR, minen wondunooɓe e makko.
To bannge jotondiral, ko o laaɓɗo reedu, kiroowo, jinngoowo e dow goonga. Kala mo o liggodii, so mawnikinaaki, wontata ko baawɗo golle, nuunɗuɗo. Kala ko ngaddan-ɗaa mo, yo a taw ina laaɓi; so laaɓaani, o alaa heen sehil walla banndiraaɗo. Ibraahiima ko cuusɗo reedu, mo ɗaminaare haɗataa ɗum haalde ko miijii. Ko o coowoowo, mo o fotaani rewde e innde mum kala, o soowat ɗum.
Ibraahiima ko jiɗɗo enɗam mum, keewɗo heen nafoore. Omo anndi kala mo o jiidi, ko o joom humpito to bannge asko. Omo wiɗti heen no feewi. Ibraahiima ina yiɗi firtude, jiɗɗo firtude kala, omo yiɗi ɗum. O yiɗaa pijoowo, o yiɗaa bonnoowo. Ko o jiɗɗo nehde jawdi , korsinɗo ndema.
Ibraahiima ina walla dente juulɓe. Omo jaɓi Alla no feewi: rafi makko oo, kala nde noddu-ɗaa mo, o wiyat maa ko “miɗo yetta Alla”.
Giɗo leydi ndii wayniima, ngenndiyanke wayniima. Ko joomiraɗo resndunoo en jiyaaɗo mum, o aranii jiyaaɗo makko. Yo Alla moƴƴu e makko toon, no moƴƴiri e sahabaaɓe e annabeeɓe nii. Aamiin.
Giɗo makko, mo o wiyatnoo “ɓaleejo”, Jibi Umar Mbooc.


text:
Ina fadaa hitaande aroore hakke diiwanuuji 4 Senegaal maa naatne e nder duɗe Farayse.Hol no wonirta e mbede cakkudi ndii ina woodi. Mammadu Aamadu Lih golloowo e nder ndiin tippudi ina rokka heen yiyannde mum.
Hannde ganndal biyateengal hiisiwal ina tawee e kala fannuuji nguurndam. E ngal wiɗtee, e ngal wiɗtiree. Woni ɗamaawu aadee en ko heɓindaade fiyakuuji tago ngoo, anndude-ɗi ngam huutoraade-ɗi, eeltude-ɗi, tiimde-ɗi e marde-ɗi. So ronkaama kam, dañde no reentorii-ɗe. Kono kadi ko ƴellitde geɗe beeɓtinirɗe nguurndam e kala fannu, ñawndirɗe caɗeele guurɗo hawrata. E nder heen […]
Ko ñalawma 23 awril Inesko taƴi ngam mawninde deftere. Hitaande fof noon kadi ina suɓee leydi teddinirteendi tawa ina daranoo deftere e taro haa ñalawma oo artoya mbo wuuri. Gine ko kam suɓaa, kono ɓe ndokki teddungal ngal ko Senegaal. Ko ɗuum nih woni sabaabu haa Mbañig Njaay jaagorɗo Senegaal kalfinaaɗo pinal yahi tawtoroyeede udditgol […]
Centre Amadou Malick Gaye Ex Bopp
Tél: 77 562 14 73 / 77 105 64 69
E-mail: lewlewalcommunication2018@gmail.com


text:
Banndiraaɓe ko ardii fof mi salminii gooto fof innde mum e yettoode mum. Ene wayi no ko yiɗdanoo haaleede ko fof haalaama. Mbiy-ɗen hannde ko Daartol Fedde Ɓamtaare Pulaar e Moritani. Hoyreejo won ko jubbi heen, ko ɗum ngesa, ngesa ba ina yaaji. So ɗum rewanooma e laawol ina wayi no ko ɗoo ñallaten, kiiren ɗo.
Eeh, ko yiɗaa haaleede ko ina heewi, kono noon, miin njiɗ-mi haalde tan ko yiɗde teeŋtinde. Ina wayi no hoyreejo naane nde ƴetti konngol nde, haalii heen to bannge katantaagal. Kala ko waɗaa e fedde wonii jooni duuɓi 30, ko katantaagal waɗi ɗum! Baawal ngal noon fawii ko e pellital, fawii ko e muñal. Ɗeeɗoo golle fof alaa e sago timma, nde katantaagal waawa timmude. E dow ɗum ɗoon, e ko tonngi en hanne e geɗal ɗimmal ko ho feewti e ngalu. Ngalu, ko ɗum woni caɗeele men. Ina hasii e ko ɓuri teeŋtude e leñol ngol baŋ-yoo-baŋ e hirnaange Afrik, ɓurɓe wonde hatanteeɓe ɓe so a ƴeewii ko kam en ɓuri waasde. Eɓe cipira heen tuggi hannde duuɓi 30 wonaa balɗe capanɗe tati. Kala heen ko neɗɗo waɗata, waɗi heen ko fittaandu mum. Woni waɗde heen fittaandu muuɗum, so a ƴeewii ñalawma kuurɗo aɗa dogdogna, ina waɗa sahaa kaɗaa barme maa, mbaɗtaa e leñol, so hiisaama ma a taw miliyoŋaaji keewɗi ngoni ɗoon … tawi ko a jeeyoowo tan walla ko a gollatooɗo aɗa yoɓee, ko njoɓdi maa tan mbaɗ-ɗaa heen…Alaa fof fedde nde wonaa laamuyankoore, walla laamuyankoore wallitnde en! Alaa ɗo neɗɗo alɗiyanke e nder hirnaange Afrik jogii, wiyi miin mbiɗo waɗa ɗumɗoo, mbiɗo maha galle, onon njeyi, so wonaa eɗen njogii yarlitiiɓe. So a ƴeewii to bannge dañɓe a tawat ɓeen ko waasɓe, ɗum noon maa yahda e tiiɗnaare mawnde. Hannde noon ina walliti en to bannge njuɓɓudi ina wayi no telefoŋaaji ɗi, kominikasiyoŋ garɗo jooni oo. Ɗum noon, ina newnana yimɓe, geɗe men ɗe kala, ko kam newnani en : ko wayi no telefonaaji ɗi, ko wayi no internet ekn..; so wonaano ɗum, ko caɗeele ngam yuɓɓinde huunde tan. So wontii ko otooji, ko maa yettee ɗo, yahee ɗo, ngartaa ga, tee alaa jarlitiiɗo hay gooto, ina haaɓnii. Ƴeew ɗumɗo jooni, ko waɗatee ɗo ko, ko ɓuri heen heewde e duuɓi ɓennuɗi, mbiyaten tan ko mbaɗen, so en mbiyi en mbaɗii; alaa heen ko nokkatee e booñ. Kala gooto ɗo heednaa, ko dañata ko, ko heen waɗata fof. So galle makko ñaamii, ko heen o waɗata, so ñaamaani ko heen o waɗata, haa ɓenna. Ina hasii kadi ɓennat… Ɗum noon, alaa e sago kala ko eɗen kaɓanoo, kaɓano-ɗen mbele eɗen ndaña ngalu. Ɗum noon ko baŋ-yoo-baŋ… fof ko ngalu tan waawi tonngitde hannde haa mbaawen ƴellitde ɗemɗe ɗe, haa mbaawen enen ne yahde dow lewru, tawi njahru-ɗen ko ɗemɗe ɗe. Ɗumɗo ɓuri waɗde nafoore e men. Ɗum noon banndiraaɓe, Alla jaaraama on njaaraama.


text:
Sooynaɓo heɓtotaako cukalel nde jibinaa so wonaa nde wuuri ñalawma timmuɗo walla so heewii balɗe jeegom. Hono ooɗoo sooynaɓo addata ɗum ko ko usteeki biige boɗeeje etee, ina wona e cukalel fotde balɗe joy walla jeegom. Ooɗoo sooynaɓo, ko sooynaɓo mo liggorgel ƴiiƴam mo alaa tanaa walla mo wonaa ñawu. Ɗo mbaadi cukalel alaa faayoore, kuudi ndii waylotaako, kaaye ɗee ina oolɗa.
Heeñere ndee e ɗaamol ngol ɓuutataa. Ina ɓeydoo e biige boɗeeje ɗee ender pirle mum hono binne binne tawa saabii ɗum ko usteeki biige ɗee.
Sooynaɓo heɓtotaako cukalel nde jibinaa so wonaa nde wuuri ñalawma timmuɗo walla so heewii balɗe jeegom. Hono ooɗoo sooynaɓo addata ɗum ko ko usteeki biige boɗeeje etee, ina wona e cukalel fotde balɗe joy walla jeegom. Ooɗoo sooynaɓo, ko sooynaɓo mo liggorgel ƴiiƴam mo alaa tanaa walla mo wonaa ñawu. Ɗo mbaadi cukalel alaa faayoore, kuudi ndii waylotaako, kaaye ɗee ina oolɗa.
Heeñere ndee e ɗaamol ngol ɓuutataa. Ina ɓeydoo e biige boɗeeje ɗee ender pirle mum hono binne binne tawa saabii ɗum ko usteeki biige ɗee.
Heeñere cukalel ina famɗi semmbe no feewi. Ndeke noon binne binne ƴiiƴam ɗee so keewii addana heeñere ndee ñawde e nder toɓɓe kette mum. Ɗum so waɗii ina feeñnina ñawbuuli ngaanndi e farayse (les signes neurologiques). Ooɗoo sooynaɓo ko peññinoowo kaawisaaji e farayse wiyetee ko ictère nucléaire.
Sooyanabo tawa saabii ɗum ko tagiin laabi heeñere
Laabi heeñere ina mbaawi waasde tegeede walla tawa tagoodi ndii feewaani ; walla kadi tawa laabi ɗii ina ɓittii walla e ɗi paaɗi. Ina waawi tawa ko laabi ɗii fof mbayi noon walla heen huunde e majji. Ko waawi heen wonde fof ma en njiy wonde hono sooynabo oo ina waɗa hade hakkunde nde cukalel jibinaa e nde sooynabo feeñata. Heen sahaaji peeñgol sooynabo oo ina raɓɓiɗa soko tawii binu oo dartiima (Bile). Peeñƴi mum maandinta en ko sooynabo dammbo binno e farayse « ictère par rétension biliaire ».
Laaworɗi mum ko hono nii : -Kuudi ndii ina wayloo, cukalel ngel sooyɗa. Heeñere e ɗaamol ngol ɓuuta seeɗa. Reedu nduu ɓuuta waɗa ndiyam (ascite), woni e pulaar danewel. So tawii heeñere ndee ñawii e nder kette mum dime ɗee addata ko wiyetee e farayse cirrhose. Safaara mum ko maa seekee huttee.
Sooyanaɓo tawa ko ñawbuuli goɗɗi caabii ɗum
Ko adii fof ñawu kuftodinngu (septicémie). Adata ooɗoo sooynabo ko mborosaaji ɗi añ henndu biyeteeɗi e farayse (streptocoques anaérobies) tawa naatirta ko e kerlol wuddu. Ina woodi mborosaaji baawɗi addude ñawu nguu tawa koɗi ko e tektekol. Ooɗoo sooynabo ina waawi feeñde e ñawbuuli heeñere. Mborosaaji ɗii mbiyetee e farayse « hépatite à virus ». Laaworɗi mum ko hono nii : Paawngal, Mbaydi cukalel ngel sooyɗa, oolɗa buy ; Faɗɗayru, uddugol foofaandu, siññere, tuure, ndogam reedu, tuƴƴam. Ina haani ƴeewtee so kerlol wuddu ngol ñawaani.
« Hémoculture » ko huunde moƴƴere sabu maa feeñninan en ñawu nguu. Safaara mum ko pinnguuji palooji tooke mikrobaaji kañum e semmbe K.
Sooynabo tawa saabii ɗum ko ƴiiƴe yumma e ɓiɗɗo nanndaani
Ooɗoo sooynabo addata ɗum ko tawa ƴiiƴam yumma e ɓiɗɗo oo nanndaani. Yumma oo, sabu añde woto tookeede fewja palorɗi mum. So palorɗi keewii naata e nder ƴiiƴam cukalel ngel gila e nder reedu. Ina haani ngelɗoon cukalel ngel so jibinaama, feeñnina sooynabo mo ƴiiƴe yumma e ɓiɗɗo nanndaani. Yiyti nguuɗoo ñawu ko wiyeteeɓe Lands Teyner e Wiyener e hitaande 1940. Ngooɗoo sooynabo woni sabaabu mum ko sippiro hakkunde biige boɗeeje yumma e ɓiɗɗo oo nanndaani. So biige boɗeeje cukalel ko maayata e majje ina heewi, ɓiɗɗo oo feññina ñawu sooynabo oo.
Hol ko woni lasli mum ?
Woni lasli mum ko baaba mum cukalel e yumma oo nanndaani ƴiiƴam. Ina sikkaa wonde palorɗi yumma oo fewjata e reedu adanndu lorlataa ɓiɗɗo gadano oo. Hol ko waɗi noon ? Waɗi noon ko e oon sahaa, palorɗi ɗii keewaani, so wonaa tawa yumma oo ina rokkee ƴiiƴe bayɗe noon. Ko ɓuri heewde e ko yiyaa ko deedi ndeggondirta tawa debbo wondi ko e gorko mo o nanndaani ƴiiƴam.
Sammba Gata Bah


text:
O wiyetee Ko Idi Gay, o jeyaa ko Duungel. Hannde ko kanko ardii rajo Fuuta Fm wonngo to Pete. Omo jeyaa e jogorɓe fooɗondireede e doggi depiteeji e nder Falnde Podoor. O suɓaa ko e doggol Aar sa Reew ngol waalde Ibrahiima Fay keynum Makki Sal lelni. Ko kanko ɓe cuɓii ngam ardaade e falnde Podoor ndee.
Naatgol Idi Gay e dingiral Politik noon, maa waylu cokki keewɗi e nder falnde ndee. Ko jiidaani e Laaw to o jeyaa(Duungel), omo jogii geɗal timmungal e yirlaaɓe hebbiyaaɓe sabu darnde makko e ballal nokkuure ndee. Ko jiidaani e ɗuum omo anndaa e darnde ngam ɓamtaare pulaar, sabu o wonii jannginoowo, o wonii kadi kebloowo e Pulaar. Omo anndiraa pellital e fiɓnde, e waawde daranaade banndum en. E oo sahaa, so laatiima doggol ngol yawtii, omo waawi dilinde falnde ndee to bannge politik.
IDI GAY HOOREEJO FUUTA FM : JAGGAL ƊEMƊE NGENNDIIJE ENE JEYAA E DOGGI DEPITEEJI
O wiyetee Ko Idi Gay, o jeyaa ko Duungel. Hannde ko kanko ardii rajo Fuuta Fm wonngo to Pete. Omo jeyaa e jogorɓe fooɗondireede e doggi depiteeji e nder Falnde Podoor. O suɓaa ko e doggol Aar sa Reew ngol waalde Ibrahiima Fay keynum Makki Sal lelni. Ko kanko ɓe cuɓii ngam ardaade e falnde Podoor ndee.
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL NAASAANDE 18 YARKOMAA 2018
NGALU TONNGOODE 295 : MAMMADU BOOKAR NAAN
Cakkite+
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Ko adii kala ko calminaali am tedduɗi fayde e mon, mboɗo nelda on duwaawu nde geno rokkata on cellal e coftal, ngam mbaawon jokkude golle mon.
Gila puɗɗii-mi janngude Pulaar, haa mbaaw-mi tarde, mbaɗtu-mi soodde jaaynde FOOYRE ƁAMTAARE. Sinno ko sago jaaynde nde waɗta yaltirde balɗe 15. Mboɗo yiɗi anndude mbele ɗum naamndii ko ngalu walla alaa naamndii ko darnde mawnde?
Ko adii kala ko calminaali am tedduɗi fayde e mon, mboɗo nelda on duwaawu nde geno rokkata on cellal e coftal, ngam mbaawon jokkude golle mon.
Gila puɗɗii-mi janngude Pulaar, haa mbaaw-mi tarde, mbaɗtu-mi soodde jaaynde FOOYRE ƁAMTAARE. Sinno ko sago jaaynde nde waɗta yaltirde balɗe 15. Mboɗo yiɗi anndude mbele ɗum naamndii ko ngalu walla alaa naamndii ko darnde mawnde?
Geɗel ɗiɗmel ngel fulɓe mbiyi: “addunoo njelaari ko baasal”. Tee so guumnooɗo wuumtii ina foti anndude nafoore gite, naamndal am ko nih siforii:
Hol ko saabii Pulaar ina jogii ñalɗi mum e lebbi mum no mbiyrata, kono yumma mum heewi huutoraade tan ko e ɗemngal farayse?
Naamndal ɗiɗmal ngal, batu hakkunde catal Riyaad e yiilirde FƁPM, njooɗdinooma to galle Abuu Soh e tuma nde ɓe mbaɗi ciimtol maɓɓe ɓe tonngi ɓe neldi ɗum fedde nde; ko heewi heen saataama. Yeru: ñaamri, waɗtaa (ñamri) jooɗnde, (joɗnde walla jonnde) sahnga, waɗta saanga) batu ngu, winndiraa batu nguu.
Mboɗo yiɗi anndude mbele no winndiraa nih ko gootum ko ngam tan weeɓnande janngooɓe ɓe, walla alaa sellaani ko ɗum saabii saateede?
Umaar alhajji Caam
Kalfinaaɗo Binndol e catal Riyaad.
Jaabtagol ɓataake
Mi wiyiino miɗo fada haa mi yettina ɓataake maa oo yiilirde ngenndiire, kono caggal ɗum taw-mi soklaani sibu ko faati (fayti) e Fooyre fof, ko miin foti jaabaade.
Wonande jaltugol Fooyre, geɗe ɗiɗi ɗee fof ina heen : ngalu e keewgol golle. Waɗi noon ko njeeygu jaaynde ndee ina leela artude . Kadi miɗo waɗa hedde waktuuji 50 ko famɗi fof e keblugol toongoode Fooyre kala (gila e binndanɗe, haa e juɓɓingol, jahgol muulirde e cargol araani tawo… ).
Wonande ñalɗi e lebbi, min kuutorii ko kelme ɗe min cikki ɓuri waawde huutoreede, kadi ɓuri newaade faamde. Ñalɗi jeeɗiɗi ɗii ina njoganaa inɗe ko goonga (hoore biir e dewo mum, aaɓnde, moobaare ekn), kono inɗe garduɗe e diine ɗee ɓuri yaawde faameede, woni altine, taalaata, alarba … Wonande lebbi ɗii kadi, inɗe biyeteeɗe ina ngoodaa ɗee (cosaaɗe to Keer e sikke am) ko noon. Ɗum noon, ma a taw, heɓtii kam tan ko “yiɗde newnude geɗe ɗee”, hay so tawii noon, e ko fayi, ma en tesko miijo mon ngoo, cawndondiren inɗe ɗee (won ɗo min mbaɗata noon nii gila ko ɓooyi), mbele yimɓe ina ciftora ko woodnoo koo, haa mbaɗta huutoraade ɗum.
Wonande ko “sahtaa” e binndol ngol, ko yiɗde newnude tan woni ɗoon, kono binndi mon, maa cha’Allaah, ina celli haa ɗoon waawi haaɗde. Waɗi mi wiyde noon, ko jiidude e mon miijo to bannge ko foti feeñnineede e binndol. Haala kaa noon taƴaaka (alaa ɗo hawraa) tawo e nder Fedde hee (walla e leyɗe Fulɓe hee) : mbele en mbinndat ko “nanetee koo tan”, walla en “njaltintu ɗaɗi kelme ɗii”. Ko ɗum tagi heen sahaaji min njaltina, heen sahaaji min “newna”.
(…) Wonande duurtugol toɗɗorɗe ngol noon, e Muritani, en nduurtatno jooporɗe, mbaasen duurtude toɗɗorɗe. Kono jooɗnde hakkunde ɗemɗiyankooɓe ACALAN (Goomu pulaagu Dental Afrik) njooɗinoongu ñalnde 14, 15 e 16 sulyee 2010 to Bamako (Mali), hawri ko hay toɗɗorde, so joofrii alkulal laaɓngal, ngal foti ko duurteede : ko ɗum addani en waɗtude duurtude, sibu ko leyɗe ɗo Pulaar haaletee ɗee fof kawri e ɗuum.
Musiɗɗo, amin njenananoo wonde naattugol Duɗal Ceerno Bari e FƁPM, ko ɓeydaare mawnde. Seede mum ko ɗii teskuyaaji moƴƴi, gaddanooji yimɓe ƴeewtaade e waɗtude hakkille e ko mbaɗata koo. Ɗum noon hoto kulee, hoto paayee, njokkee e wallude en sellitinde e moƴƴitinde golle men.
On njaaraama
Bookara Aamadu Bah


text:
Ñalnde 3 lewru bowte 2016, Bookar Aamadu Bah ñaantaama ñaantal teskinngal e cakkital Mammadu Demmba Sih, jaayndiyanke Rajo Muritani to Galle Sukaaɓe Kiiɗɗo, heedde 20w 55h. O waɗanaa ko wutte pattamlamo, cakkal mum e tuuba mum, tawi moƴƴini golle ɗee ko gooto e fanniyankooɓe meselal ena wiyee Hiima Njaay mo Jowol Rewo. Rokkaa teddungal yo loggu wutte oo e daande makko ko gooto e mawɓe Rajo Muritani ena wiyee Abdaahi Wul Extaari e tawtoreede won e terɗe yiilirde ngenndiire fedde Ɓamtaare Pulaar Muritani, hono Ceerno Ifraa Boli e Jibi Muusaa Joop.
Ñaantal ngal ko ngam jaarde Bookara Aamadu Bah e golle tiiɗɗe ɗe gollata ɗee. Ko kanko joganii Fedde Ɓamtaare Pulaar Muritani jaaynde mum wiyeteende Fooyre Ɓamtaare e lowre mum internet (pulaar.org) e duɗal mum karaalaagal kesal. Nde nde ari e juuɗe makko, o rokkii nde mbaadi, loowdi e ŋari e fartaŋŋe anndeede e nder jookli winndere ndee, gila e nder leydi haa caggal mayri. Sabu darnde makko e tiiɗnaare makko, o rewii haa njuɓɓudi HAPA heptini jaaynde ndee, nde laatii wajjere, yaltoore wonande ɗemɗe ngenndiije caggal jaayɗe arab. Ko ndeen darnde laaɓtunde addani Mammadu Demmba Sih teskaade oo gorko haa jarani ɗum waɗande mo teddungal teskinngal, tesketeengal e njuuteendi aduna. Kono goranam Mammadu Demmba Sih dañaani hawritde e ngaal ñaantal. Ko ñaantal luutiwal o dañi sabu rafi nawtoowo mo janngo mum oo.
Holi Bookara Aamadu Bah ?
Bookara Aamadu Bah jibinaa ko e hitaande 1956 to Sahre Ndoogu Bahbahɓe. O waɗi jaŋde makko lesre ko ekkol Sahre Ndoogu (1964-1969), jaŋde ɗiɗmere ko Kolees Ɓoggee (1969-1973), Liisee nasiyonaal (1973-1976) e jaŋde rowrowre to Duɗal Keblorgal jannginooɓe toowngal Nuwaasoot (1976-1980) ɗo o yaltiri jannginoowo hiisa e ɓalliwal duɗe jaŋde hakkundeeje. Omo jogii humpito ko faati e karallaagal kesal haa teeŋti noon ko faati e Caaktugol…
O jannginii e ɗeeɗoo duɗe : kolees e liisee Sehilbaabi, kolees e liisee sukaaɓe worɓe 1 e 2 Nuwaasoot, kolees sukaaɓe rewɓe. O halfinaama njuɓɓudi jaŋde e huufo geɗe informatik to liisee sukaaɓe worɓe 1 e to liisee yuumteende ɗiɗmo Nuwaasoot, ɗo o ƴettiri fooftere e hitaande 2015.
O tawtoraama Batu kuftodinngu cosngu Fedde Ɓamtaare Pulaar e Muritani e hitaande 1976 (ñalnde 7 marse 1976 to galle Sileymaani Kan). O jeyaama e tumbudu adanndu Fooyre Ɓamtaare e hitaande 1980. O halfinaama jaŋde e catal Sehilbaabi (1980-1984), e catal Nuwaasoot (1985-2003). O jannginii e duɗal fannuuji Sehilbaabi e Nuwaasoot. Omo jeyaa e jirwintunooɓe yeewtere Fedde ndee (1985-1989) caggal ɗuum e hitaande 2008 to Rajo Muritani. Kanko woni kalfinaaɗo kumpital FƁPM gila 2003, toppitii karallaagal Fooyre Ɓamtaare gila 1984 faade hannde. O woni kalfinaaɗo mum binndol hakkunde 1985 e 2012, e hooreejo caaktugol Fooyre Ɓamtaare gila 2012. Kanko yiilata lowre internet (pulaar.org) Fedde Ɓamtaare Pulaar e Muritani gila 2007, e hello mum Facebook gila 2010, jannginta duɗal karallagal kesal Fedde ndee (gila 2014), toppitii kala ko faati e karallaagal muulngo defte fedde ndee, tuggi 1985 faade jooni.
O winndii deftere hiisa “Kiiso-ɗen e Pulaar” (1980) e deftere coñce “Hanki maɓɓe hannde men” (1987), ko jiidaa e binndanɗe limti-limtinɗe e Fooyre Ɓamtaare e jime keewɗe.
Njaay Saydu Aamadu


text:
Koolol ngol waɗi, mbiy-ɗen, ko ñalnde 13 lewru korse 2015. Nii woni nde pindina-ɗen, looti-ɗen, njuul-ɗen, kawru-ɗen e dolokke men, tengaade gaalaande, paɗe mukke coraaɗe e makatuumru silmbaandu, cormiti-ɗen, cormitani-ɗen ñalawma mo Fedde Fulɓe Itali suɓii mawninde hikka e Wicensa.
Koolol ngol waɗi, mbiy-ɗen, ko ñalnde 13 lewru korse 2015. Nii woni nde pindina-ɗen, looti-ɗen, njuul-ɗen, kawru-ɗen e dolokke men, tengaade gaalaande, paɗe mukke coraaɗe e makatuumru silmbaandu, cormiti-ɗen, cormitani-ɗen ñalawma mo Fedde Fulɓe Itali suɓii mawninde hikka e Wicensa.
Mammadu Ngayde nana e hoore werlaa, fotde hojomaaji sappo, ena sabbii jaltugol men. Ko kanko nawata en e werlaa banndiiko debbo Hajjaa Ngayde, joom-suudu Alhajji Demmba Wan, to kewu too.
Kewu nguu heewii yimɓe saɗne. Cate fedde ndee ko sappo e jeeɗiɗi (cate 17) e nder leydi Itali ndii: Milaŋ (Milan), Wicensa (Vicenza), Beresiyaa (Brescia), Udini (Udine), Modena, Komo (Como), Roma, Werona, Allawa (Allava), Napoli, Macereta, Bergamo, Torino, Wenesiya (Venezia), Rimini, Firensa (Firenze), Peskaara(Pescara).
Gootal heen fof neldii yimɓe mum, teeŋti noon e wuro Bergamo neldungo biisuuji tati mawɗi haa ɓitti yimɓe, ko jiidaa e ummoriiɓe ko wayi no Farayse, Belsik, Holannda e nulaaɓe ummoriiɓe to Doŋre Afrik walla e seto Tabital Pulaagu hakkunde leyɗeele garngal lomtaade hooreejo fedde ndee hono Alhajji Alfaa Aamadu Jallo. E dow ɗuum kadi, gubbol koolol ngol addorii yimɓe mawɓe, teskinɓe, teskaaɓe e nder Leñol ngol wayɓe no Baaba Maal, Ceerno Nuuru Taal, Sokna Aysata Taal Sal, Demmba Daññel Soh, Gayel Soh, Biibi Jah, Aali Nget, Jinndaa Dem, Mammadu Sammba Mboh, Wuuri Bah, Karjatu Balde Juulde Jallo, Faatimata Kan, ekn.
Ñalnde heen, goobu fof meeɗnoongu goobeede hakkunde Mali, Muritani e Senegaal ñaantoraama e ñalawma oo. Fado fof kadi ngo karallo sakke meeɗnoo feewnude addaama ɗoon e kewu nguu, ko jiidaa e adduɓe njeeyguuji mumen ena mbejiri bannge.
Yimɓe ɓee coorondiri, ngoni e salmondirde. Ena jeyaa e ɓure ñalawma oo, jiytondiral hakkunde majjondirnooɓe fotde dumunna juutɗo walla kitaale keewɗe, jiyondiral nanondiratnooɓe e ganndondiral ɓe nganndondiraano. Ɗum firti ko won e heen ko anndondirnooɓe, won e heen ko nanalla tan wonnoo hakkunde mumen, meeɗaano yiyondirde. Woɗɓe ɓee nganndondiraa hay batte, meeɗaano yiyondirde, meeɗaano nanndondirde hay gootol. Ko ɗum saabii, hade golle ɗee puɗɗaade, kala ɗo ndaartu-ɗaa, njiyataa ko sootiiji natirɗe e naɓokaaji ena ɗelña baŋ-yoo-baŋ e nder nokkuure ndee, kala ɗo ndari-ɗaa nanataa tan ko: “haayoo kaari walla ko oo woni kaari!”
Ko ɗoon njiytondir-ɗen e Demmba Siidi Gise mo Jowol Sahre. Nde juuɗe men e juuɗe makko naatondiri, ndonku-ɗen nanngude gonɗi sabu miijo waasde moƴƴinde maayde. Ooɗoo gorko ko mbayrondir-ɗen e mum, so ɓuraani, wonoyii duuɓi 40. Oon sahaa ko gila ko en almuɓɓe, eɗen njannga ɗo Liisee Kayhayɗi. Ko enen e makko leldotonoo e waalirdu wooturu (dortoir), ñaamdatnoo e ñaamirdu wooturu (réfectoire), ndursittonoo binndanɗe jamma e nder jannginirdu wooturu. So en ɓaariino refto, kanko e woɗɓe, ɓe catoo en, ngonen e tinndande ɓe walla daarande ɓe geɗe ɓennuɗe. Hannde, gooto fof jogtiima ngoƴaaji goɗɗi e paandaale goɗɗe.
Ko wonaa ɗuum, Demmba Siidi dawi ko e galle ñeeñɓe pattamlamo e nder Jowol Sahre, ganndiraaɗo ƴoƴre e moƴƴere, nde aldaa e yeengo. Demmba ko jannguɗo, pinɗo, nuunɗuɗo, baawɗo giɗli, tabitɗo cehilaagal. Ko oon jikku o naatdi Itali haa Fedde Fulɓe Itali jogii e makko hoolaare e korsa timmuka, waɗi mo koolaaɗo kuuɓal mum fotde duuɓi 19 ko aldaa e taƴondiral tawi kadi o haastaaka. Hannde oo kadi ko kanko woni hooreejo teddungal FFI, lajal kaaɗdi nguurndam.
Ko ɗoon kadi njiytu-ɗen Taan Diine ganndiraaɗo Aamadu Bookar Tene Sih, Abdul Wahaabu Kan, Saydu Saalif Gammbi Saalif Njaay, Demmba Daññel Soh, Biibi Jah e Abda Ɗeyyibu Deh mo Dabbe.
Waktu sappaɓo, goomu njuɓɓudi ñalawma oo bismii yimɓe ɓee nde njettotoo joɗnde kewu nguu. Jamaanu nguu daagii, jooɗoyii e jooɗorɗe keblaaɗe ɗee, kollitaa tuugnorgal ñalawma oo. Geɗe keewɗe ina tonnganoo e tuugorgal ñalawma koolol Fedde Fulɓe Itali (FFI) to wuro Wicensa, ñalnde 13 lewru korse 2015. Kono geɗe tonnganooɗe ɗee fof ndañaani siynideede e ñalawma hee. Hay ko dañanoo waɗeede heen, gila e haala haa e golle, feccere heen naftoraaka. Ko goonga nokku ɗo waɗaa ɗoo ena yaaji, nawdii jamaanu ngarnoongu nguu fof haa boowal heddii kono oolel ngel ena mawni haa ɓurti aada, hay gooto nanataa ko haaletee koo saka naftoroo. E dow oolel ngel, jamaanu nguu kadi heɗondiraani, gooto fof haaldirta ko bannge mum.
Ɗum fof e wayde noon, mbiy-ɗen kewu nguu nootaama no feewi. Ñaantule pattamlame ganniyankooje Fulɓe, ɗe njillaani, njiggaaka njiyaama. Seppooji mawɓe e sukaaɓe kecciɗinii ɓerɗe hay ɓurnooɓe welsindaade geɗe leñol alaa ko haali wiyeteeɓe ko ngenndiyankooɓe laaɓɓe.
FFI yaɓɓaani doosɗe, luutnaani jikke so heptinii darnde won e jaale leñol ngol haa waɗanii ɗumen njeenaaje teskinɗe. Adii rokkeede njeenaari ko Alhajji Baaba Baydi Maal, gorko Duwoyra, sabu darnde mum teskinde to bannge ƴellitgol Ɗemngal e cargol Pinal Fulɓe e nder winndere ndee. Njeenaarii ndii inniraa ko Hoodere Teddungal. Ko ɗum Duunde walla Doŋre Afrik waɗnde hoodere annominnde kaŋŋe to dow, nataande ngaari pulfuldi e deftere. Waɗaa yo rokku mo njeenaari ndii, kanko Baaba Maal, ko Sokna Aysata Taal Sal. Nde o heɓi njeenaari ndii e juuɗe makko, o weeyni ndi, jamaanu nguu foɓɓi, foɓɓani mo. O dartii, o yeeƴii, o noddi en, o ɗaɓɓiri en (Gelongal Fuuta) yo en ngar, tawen mo ɗo o darinoo ɗoo. Kafti-ɗen to nder jamaanu too, ngar-ɗen haa njetti-ɗen mo, o itti njeenaari ndii, kanko Baaba Maal, o lommbi ndi e juuɗe men, o wiyi:
« Fedde Fulɓe Itali teddinii kam, rokkii kam ngalɗoo teddungal kono ko teddungal ngal ndenndat-mi e denndaangal haribiyankooɓe, rokkunooɓe nguurndam mumen fof Leñol ngol. Ɗumɗoo seydi Njaay ko teddungal maa, ko teddungal Aamadu Maalik Gay, Tabsiiru Jiggo, Yero Dooro Jallo, Mammadu Sammba Joop ganndiraaɗo Murtuɗo, Mustafa Booli Kan lollirɗo Saydu Kan, Sileymaani Kan, Seek Faadel Kan, Ibraahiima Muktaar Daree Saar, Lih Jibriil Hammee…. hannde oo, wonande ngenndiyankooɓe wuurɓe e maayɓe, ko aan lomtii ɗumen ɗoo e nguuɗoo kewu”.
Nde ƴettu-ɗen njeenaari ndii e juuɗe, enen ne njeeƴi-ɗen e makko, njettu-ɗen mo njettooɗe nay: Baal, Taal, Faal e Maal
Nganndin-ɗen wonde o dariima hannde darnde Sileymaani Raasin Baal kelnooɗo Muudo Hormo, itti ɓoggol kalfaandi e daaɗe fuutankooɓe. O dariima hannde darnde Seek Umarul Fuutiiyu Taal ganndinnooɗo aarabeeɓe teddungal Ɓaleeɓe to bannge ganndal. O ƴettii felo Gellaay Aali Faal, gorko Aram Sahre, lollinɗo pekaan gila e maaje belɗe haa e kaaɗɗe, cewɗe e ooñiiɗe. Maal ko yettoode nde o tawri baaba makko kono ko kanko waɗti nde kaŋŋe sabu feewnude mo sahaa makko e moƴƴinde mo jamaanu mo o hawri. Ndeftan-ɗen mo e konngol Ibraahiima Muktaar Daree biyngol:”aduna ko jamanuuji e sahaaji. Jamaanu ko maa feewnee kono sahaa ko maa reenee. Ko ko waɗi hanki, haaltetee hannde. Kono ko gollaa hannde, kadi jaŋtoytee janngo”. Mbiy-ɗen mo seydi Maal, yo o jogoro jam teddungal ngal o rokkaa ngal.
Tesko-ɗen wonde ko adii nde Baaba Maal ena rokkee njeenaari mum, ko naalanke debbo tuubaak ena wiyee Tinni Orlanndi yimi jimol Baaba Maal biyetengol “baayo” ngol. Tuubaak oo nanataa Pulaar hay batte kono jimol baayo ngol, hay puɗɗunooɗo ngol oo, ko kanko ɓuri ɗigginde ngol.
Rewi e Baaba Maal to bannge njeenaari ko Ceerno Nuuru Taal. Oon rokkaa ko njeenaari Salndu Diine. Nde o ummii, omo heɓoya njeenaari ndii, debbo tuubaak oo kadi hocci kooraa yimani mo jimol Taaraa.
Caggal Ceerno Nuuru, noddiraa njeenaaje ko Gelongal Fuuta lollirɗo Njaay Saydu Aamadu, Jinndaa Dem….sabu darnde mumen teskeede e nder leñol ngol. Njeenaari ndii ko beɗel cinkangel, potngel e beɗel CD walla beɗel DVD, baɗanangel soomdu bulaaru, hofotoondu, hoftotoondu. E dow maggel, maande FFI ena nataa dow, bannge nano.
Heedde kikiiɗe kiirɗo, yaaɓanaa ko dokkirgol seedanteeje wonande sukaaɓe janngatnooɓe Pulaar. Oon kikiiɗe teddungal hooti ko to wuro Keremona e suka debbo biyeteeɗo Kajjaa Lih, ɓiyi Maamuudu Abdullaay Lih e Jeynaba Bookar Tene Sih to Jowol Sahre wuro ngo wajjuɓe ndeeni. Waɗaa yo rokku suka oo seedantaagal ko hooreejo teddungal Fedde Fulɓe Itali, ena wiyee Demmba Siidi Gise. Caggal ɗuum, seedanteeje goɗɗe ndokkiraa wonande almuɓɓe janngatnooɓe e duɗal Skype. Ena e ɓeen Juumo Lih to Jowol, Ummu Taal mo Ɗañcaaɗi, Hammadi Soñaan lollirɗo Mawɗo Soñaan, Ummu Ñaŋ, Ayse Ñaŋ e Sheriif Ñaŋ jeyaaɓe to Aañam Coɗay. Jannginatnoo ngaal duɗal ko Taan Diine ganndiraaɗo Aamadu Bookar Sih.
Gelongal Fuuta, Njaay Saydu Aamadu
Ina jokki


text:
Ko ɓooyaani koo, halifaaɓe laamu nguu ina keewi wiyde wonde “doosiyee ndonaandi aadeeri uddaama!”. Ɗuum ko caggal nde horeejo e leydi oo e hoore mum haali hono ɗuum e “jokkondiral mum e ɓesngu to Attaar” caggal ɗuum e nder jaayɗe goɗɗe. Kono tan haalaluuji ardiiɓe hare jojjanɗe aadee, ko wayi no Mammadu Saar mo Fonadh, walla awokaaji, ko wayi no Faatimata MBay, maa waranaaɓe ɓee e koye mum en, walla huunde de depiteeji, ko nanndi e Kajjata Maalik Jallo yeeso hooreejo hilifaaɓe, yantude e seppo AJD/MR yuɓɓini ko wattindii koo, ɗee geɗe fof ina kollita wonde doosiyee oo, ma a taw ko hannde fof ɓuri yaññinaade!
Ñalnde alkamiisa 7 feebariyee 2013, fedde politik wiyeteende AJD/MR yuɓɓinii seppo ngam ɗaɓɓude niilnugol sariya 93-23 mo 14 suwee 1993 jaafotooɗo waɗnooɓe bone e nder leydi ndii». E wiyde lowre internet wiyeteende «boolumbal», ko «ɓuri 1 000 neɗɗo ceppii ngam ɗaɓɓude niilnugol sariya jaafotooɗo waɗnooɓe bonannde mo 1993». Huunde e pelle renndo nootiima noddaango ngoo, ko wayi «TPMN», «dillere 25 feebariyee», IRA-Mauritanie, REVE e COVIRE. Won hoohooɓe kadi nootitii heen, ko wayi no Mammadu Saar e Mammadu Alasan Bah, hooreejo PLEJ. Seppo ngoo joofoyi ko Asaambele ngenndi, ɗo depitee Haamiidu Baaba Kan, jaɓɓii seppoɓe ɓee.
Ko waawnoo heen wonde fof, ina sikkaa tan, haala mbaaka nii, ina ɗaɓɓi nanondiral jaajngal hakkunde yimɓe leydi ndii kala, hono no waɗiranoo e ñalɗi diisnondiral nde Siidi wul Seek Abdallaahi laaminoo ndee (tuggi 20 haa 22 noowammbar 2007), ñalɗi joofirɗi e nanondiral ngal yimɓe mbeltinoo e mum, kono ngal kuudetaa Abdel Asiis haɗi siyneede.
Eɗen nganndi boom, e lewru mars 2009, nde o ummanii yuɓɓinde wooteeji lajanooɗi e 6 suwee 2009, (6/6), o waɗii feere haa huunde e loranooɓe ɓee ciifondiri e laamu nguu nanondiral cuuɗingal, cuuɗangal, gaddungal duko mawngo, sibu denndaangal pelle jojjanɗe aadee e ko ɓuri heewde e pelle politik leydi ndii ñiŋii ngaal nanondiral, sibu, e miijo mum en, ngal huutorii ko baasal yimɓe ɓee ngam jarriboraade ɗum en kaalis, mbele haala kaa yejjitee.
Sariya yaafuya 1993 oo fof e bonde, ina heddinoo mosel ngel yimɓe mbaawnoo huutoraade, so wullitaade caggal leydi, yimɓe ina mbaawnoo wullitaade to ñaawirɗe winndere ndee.
Kono nanondiral cuuɗingal ngal uddii (walla yiɗi ko uddude) hay ngaal damal, sibu, fawaade e kabaruuji jaaynoowo biyeteeɗo Kaliilu Jagana keɓi, bayyini, ina wiyaa e ngaal nanondiral hakkunde COVIRE (gadano oo) e Laamu nguu :
Kuulal 2 : « ooɗoo kaalis lomtiima haa timmi bonannde waɗanoonde nde. Joom hakke en ɓee kuniima ngontaa ɗaɓɓu hankadi hay huunde, ngontaa wullito hay nokku, so e teelal walla e dental, so kam en e koye mum en walla so rewrude e woɗɓe, wonaa e nder leydi ndii, wonaa e nder winndere ndee».
Yanti heen «ɓe kaali ko e inɗe maɓɓe e nder nafoore maɓɓe, ɓe njamiraani hay gooto, yo won yimɓe walla pelle ngenndiyankooje walla adunankooje haalde e inɗe maɓɓe».
Kuulal 3 : «Wonande jom en hakkeeji ɓee, kala gollal ummananoongal haa e ooɗoo sahaa to bannge ñaawoore, niilii, woppaama».
Ina wiyee wonde won heen e waranaaɓe ɓee ndokkaa ko 1 000 000 UM wonande ofisiyee, 800 000 UM wonande cukko ofisiyee e 600 000 UM wonande soldaat ɓolo.
Nde ngaal nanondiral waɗetee ndee, pelle daraniiɗe jojjanɗe aadee ko ɓuri duuɓi 16 ɗawa heen, sibu waɗɓe ngal ɓee, cuuɗ ngal. Ɓe cuuɗi ngal (kamɓe ardiiɓe COVIRE) hay ardiiɓe pelle biyeteeɗe AVOMM e OCVIDH ɓe ardiiɓe mum en ngumminoo gila Farayse, ngari Muritani, tawi alaa ko addi ɗum en, so wonaa ɗuum. Ko ɓeen ceedtinoo ɗuum e bayyinaango njaltinnoo ñalnde 26 marse 2009.
Ko ndeen Faatima Mbay wiynoo, nde jaabotoo naamnal jaaynde wiyeteende Le Calame naamndinoo ɗum, wonde : «… To bannge amen, minen awokaaji, kaaɗoo haala gila e fuɗɗoode ko ko rewindaa, min ndenndinanii ɗum kaayitaaji keewɗi sabu emin nganndi yoga e waɗɓe bonannde ɓee, kam e loranooɓe ɓee, fof inan resaa. Loranooɓe e warngooji ɗii, yoga e mum ƴettiino min yoo min ndarano ɗum en e haala kaa, kono sabu jiilyiilte COVIRE, ɓe cuɓtiima feere HCE, ko ɗum addanta mi wiyde wakilaagu COVIRE ina mawni e ndee bonannde. Etee bonannde waɗnoonde e kitaale 89-91 haaɗaani tan e militeer en sabu pittaali keewɗi mbaraama e daande maayo hee, tawi ko siwil en, ko ɗum waɗi mi wiyde, feere maɓɓe ndee, ko jaddiɗnde. Eɗen paami tan keñe laamu nguu e njeenaari mum ko yiɗde heñnjude ɓaleeɓe mbele ina huutoroo ɗum en e wooteeji payɗi ; Haalpulaar en noon ina keewi wiyde «yahduɓe ñaawoore keewaani waɗdude tawti-nodda».
Ko ndeen ɓe pelle daraniiɗe jojjanɗe aadee njaltinoo bayyinaango tiitoriingo : « hoto ngostoro-ɗen hakke yiytude goonga e siftorde, kaalisal ».
E ngoon bayyinaango ɓe ceyfiti jamfa laamu Abdel Asiis waɗnoo oo, kam e wiyde ɗum kam tan ina yuɓɓina woote ɗe nanondiraaka, kam e « sinemaa njuulu Kayhayɗi ». Ɓe ɓuri seftitde fof noon ko yiɗde mo huutoraade nanondiral cuuɗangal ngal e nder woote ɗe o eɓɓi ɗee. Ɓe mbiyi « caggal duuɓi e duuɓi cuddugol warhoore kuɓtodinɗo sabu sariya baɗboniijo yaafuya waɗnooɓe ko boni, ko anndaaɓe, ɓe doggi mum en njogaa, laamu nana fewja kadi wiyde ina forsa en e yejjitde ».
« Feere safaara ‘hakkunde men’ wuɗata ko ngootaagu Muritaninaaɓe sibu faandaare mum ko haɗde hattan winndere (compétence universelle) e ko jokkii e mum so salaare jejji ; faandaare mum ko selde jamirooje diine men moƴƴo oo kam e sariya winndereejo, ɗum fof tawi alaa ko sakkii ɗum so wonaa yiɗde hisnude e daɗndude leptunoɓe yimɓe, e taccinnooɓe yimɓe e warnooɓe yimɓe ».
Pelle ɗee kolliti « kaɓɓagol mum en e wasiyaaji ɗi Goomu Afrik Jojjanɗe Aadee e Ɓesnguuji waɗnoo e abriil 2000, e batu mum njooɗinoongu Alsee, kam e wasiyaaji ɓurɗi laaɓtude kadi ɗi Goomu Fedde NGenndiije Dentuɗe kalfinaangu haɓde e añamnguraagu e paltoor (CERD) waɗnoo e settaambar 2004, yantude e tonngi ciimtoowo mum kuɓtodinɗo, keeriiɗo e hitaande 2007 »
Ɓe kolliti wonde sariyaaji winndere ɓuri sariyaaji leyɗeele doole, ngari ɗum en dow, haa arti noon e sariyaaji joom mum en ƴettanta koye mum en ngam yiɗde « yaafaade koye mum en, hono ko laamu koninkooɓe Muritani yiɗi waɗde koo ». Ɗum fof, e wiyde maɓɓe, ko yiɗde daɗndude warɓe koye.
Ɓe kolliti « kaɓɓagol maɓɓe e silsil Ñalɗi Diisnondiral Ngenndiiji juɓɓinanooɗi 25 settaambar 2007, sibu mum en wonde nanondiraaɗi, baawɗi wallitde beldital ngenndiwal, fawaade e jeewtidgol yimɓe fof e peeñningol goonga e deftingol njuɓɓudi laamu ndii e konu nguu e kisal leydi ndii laawol, ɗum ittee, woɗɗitinee juuɗe waɗooɓe e fewjooɓe warhoore e fitinaaji añamnguraagu hakkunde leƴƴi »
Ɗum fof ko yiɗde wiyde tan, so Maawiya etinooma daɗndirde warkoyeeɓe sariya 1993 oo, Abdel Asiis kam ne, yiɗi ko timminde ɗeen golle, udda damal keddinoongal ngal, udda damal ñaawoore winndere (caggal leydi), hono no Kajjata Maalik Jallo wiyri nii : “So Maawiyya ƴettiino yaafuya 1993, Abdel Asiis sappitiima heen betoŋ”!
Ko ɓooyaani koo kadi, Mammadu Saar, hooreejo Fonadh wiyii : « Ko min jokkuɓe hare. Min luulndaaki dokkugol ndaamordi, kono hoto laamu nguu sikku ɗuum ina waawi uddude doosiyee bonanndeeji… Wonande amen, hay dara waylaaki e haala hee ɗoon ɗo goomu njaambureewu sosaaka, wiɗta, haa yaltinana yimɓe goonga, haa aduna fof laaɓee ko waɗnoo koo no yahri… Alaa e sago laamu nguu jooɗodoo e loraaɓe ɓee, haalda e mum en ko laaɓti ».
Ko wonaa ɗuum koo, depitee Kajjata Jallo seyfitii ngaal nanondiral cuuɗingal cili keewɗi nder Asaambele, yeeso hooreejo hilifaaɓe. E saawiyee 2010, o wiyii mo wonde faandaare nanondiral maɓɓe ngal ko “haɗde waɗnooɓe bone ɓee ñaaweede e ɓeydande tooñaaɓe ɓee mettere ɓerɗe sibu ma ɓe nganndu kaalis ñawndataa mette maɓɓe, kadi e yiɗde haaytinde beldital sibu kaaldigal waɗaaka.” E saawiyee 2013 kadi, caggal nde ɓe mbiyi doosiyee oo uddaama, o wiyi hooreejo hilifaaɓe wonde : “1. tuugnii ko e salanaade lorlaaɓe ɓee hakke mum en heɓde ñaawoore ; 2. kuutori-ɗon ko leefre e miskinaagu maɓɓe e ñoolegol maɓɓe e farweende maɓɓe ngam jarriboraade ɓe ngalu, kono wonaa yiɗde safrude caɗeele ñoolaaɓe ɓee.”
Ko waawnoo heen wonde fof, Abdel Asiis biynooɗo ko ɓooyaani koo tan (jokkondiral e ɓesngu to Attaar) wonde «doosiyee ndonaandi aadeeri uddaama», yo anndu o uddaaki tawo, ko hannde fof o ɓuri ŋaɓɓitaade !
Muttaar
—————————–
Sariya yaafuya 93-23 mo 14 suwee 1993
Kuulal gadanal : yaafuya timmuɗo rokkaama :
1) Terɗe konu e kisal baɗnooɗe ko rewaani laawol hakkunde 1 saawiyee 1989 e 18 abriil 1992 jowitiiɗe e geɗe kewnooɗe e nder konu hee, caabinooɗe golle koninkaagu e baɗe fitina bonɗe.
2) Mauritaninaaɓe waɗnooɓe ko rewaani laawol caggal golle koninkaagu e fitina e kulɓingol baɗanooɗe e oon sahaa gooto.
Kuulal ɗiɗmal : kala wullitaango walla binndi walla kaayit anket jowitiiɗi e oo dumunna, joopiiɗi gooto e yimɓe yaafaaɓe ɗoo ɓee, joñaama, jaabtetaake.
Kuulal tataɓal : ooɗoo sariya maa bayyine rewrude e feere heñoraande, siyniree no sariya Dowla oo nii, e nder jaaynde laawɗunde Ndenndaandi Lislameeri Muritani.
—————————————————————
Tesko : sakkiti eɓɓaande sariya ndee ko : Kan Yaayaa, e Mahfuud wul Katri, e Mammadu Lih, e Muhammed Said wul El Huseyn, e Seek wul Ahmeddu, e Siidi wul Yumma, e Muhammed Mahmuud wul Sulma


text:
Ko lefol koddirangol e ndoogu, lommbungol lappol Ngaawe wanngotoo Njaana, njaajeendi
ngool lefol diwaani 18 degere, ko e hakkunde maggol Ngaawe yahta.
Lewru ne e denndaangal ɗaŋe dewɗe e naange ko e maggol njahata.
Ɗatewol ngol feccaa ko pece sappo e ɗiɗe, heen feccere kala lommbi ɗatal.
Ɗatal ko dental koode ɓadondirɗe haa ngannomini natal neɗɗo, kullel walla huunde woɗnde, ngaal natal teskaa innaa, ɗeen inɗe ngoni yoga e renndooji kuutortoo, renndo foo kadi waasataa ko heerorii e inɗe ɗate, sabu koode fulɓe mbiyata junngo ñiiwa ɗe wonaa noon renndooji goɗɗi njiyri ɗe, won heen njiyi e majje ko mbaadi bukkeldi mawndi ( Grand Ourse), ɗuum noon wadde fawii tan ko e neesu renndo e finaa taawaa mum.
Inɗe dokkaaɗe ɗeen ɗate baɗɗe koode laaɓtuɗe teskinɗe, wallitii e anndude koode ɗe, wertaango ndoogu tonngaa e defte, no ɗe lelorii e ndoogu ni siifaa, heen hoodere fo anndaa ɗo tawetee, sahaa nde arata : ndunngu, ceeɗu demminaare walla dabbunde.
Haa jooni ngam hoybinan’de yimɓe teskaade koode, ndoogu fecca ko pece ɗiɗe mawɗe, laalagal rewo e laalagal ɓaleeri (worgo), diidol ceerndugol ɗeen laalaaɗe woni peccol.
Ko ni ɗate ɗee lelorii e lefol he:
Rufi-aawdi, Liingu, Ngayri, Wuune, Pune, Caŋu, Mbaroodi, Waalo, Daaɓtirgal, Yahre, Mbaangu, Mbare.
So Naange naatii walla jippiima e ɗatal ina wona heen ko ina abboo e lewru hade magge yaltude ngal, nge yaaɓana goɗngal.
Lewru e ɗaŋe ne ina njola e ɗate he, ɓooygol majje fawii ko njaaweendi jahgol majje e ndoogu.
HAMMADI JAH
GANNDE KESE : DACCUKI E MBAADIIJI MUM
Ko lefol koddirangol e ndoogu, lommbungol lappol Ngaawe wanngotoo Njaana, njaajeendi
Post your comments
Vous devez être connecté(e) pour rédiger un commentaire.


text:
Le malin est inteligent, mais l’inteligent n’est pas malin.
j’admir baucoup votre emmition et votre facon de faire je vous souhaite de contunitee et long vie, et que les autres arive a aprendre impeu de vous, je vous respecte,vive la guinee.. Haray on yaafotolan sabu mi djanngaali haala faransi si tawii midho wowliri maa windiri no selliraa, Nafoore nden ko si faamike,min komi tawaadho e tanyhiniibhe wonde si on gollirii nii on wallitoto djamaa men on fow guine yaltugol e nibhe.kala ka ontigi immori maa djeyiraa e nder leydi men ndin on djaaraama ..vive Espace FM.Aurevoire CIAO


text:
Jaaynde wiyeteende Maxisciences yaltinii winndannde facciroore sabaabu gaddanoowo won e yimɓe juutde balɗe. E wiyde Porfesoor Nir Barzilai, gardiiɗo Duɗal naywugol to janngirde Albert Einstein College of Medicine mo New York, ɗum fawii ko e tagoodi yimɓe.
Ko huunde «winndaande» sibu woni ko e ADN joomum en, fawaaki e senaare nguurndam. O tuugii ko e jarribo o waɗi e dow 500 nayeejo, yahrooɓe hakkunde duuɓi 95 e 112.
O wiyi: «ɓeeɗoo yimɓe njaawinii, aɓe neyɓi, ɓalli maɓɓe ina mbaɗi kolesterol haa heewi».
Ko ina 30% e ɓeen yimɓe ko jom ɓalli en, tee njaawinii haa keɓi duuɓi 95.
E wiyde porfesoor o, jogaade nguurndam ceniɗam ina walla yoga e yimɓe ɓeydude balɗe mum en duuɓi seeɗa, kono batte mum ina kakindii. Jiytugol jeenuuji (jeen ko won koon ngeɗon ngonkon e ɓalndu kullon e puɗi) maa addan annduɓe waawde feewnude safaruuji ñemtinooji ngeɗon caabotookon teemodingol kon. Ɗeen leɗɗe ɓeydat kolesterol «moƴƴo» o e ɓalndu neɗɗo mbele ina haɗa ñabbuuli bayɗi no taƴam-ɓeram en, walla aksidaaji ɗaɗngaanndiiji (AVC) e haɗde jabet (ñawu suukara).
Maa safaara o fuɗɗo jarribeede ɗo e hitaande 2012; o waɗtata yeeyeede ko ɗo e duuɓi joy haa sappo. O wiyi, kanko porfesoor o «yimɓe puɗɗotoo ƴettude lekki ki ko tuggude duuɓi 40, balɗe maɓɓe njokkoo».
BAB